title: Virsut

text: Sotien aikana ja niiden jälkeen virsujen käyttö elpyi jonkun verran yleisen köyhyyden ja pula-ajan takia. Virsuja kuitenkin pidettiin hieman salavihkaa ja häpeillen. Tuolloin kuitenkin monet pienetkin tiet oli jo hiekoitettu. Teiden sora kulutti virsuja pahasti, joten niiden käyttö ei enää voinut ollakaan kovin laajaa. Aina 1970-luvulle asti vinokuteiset tuohivirsut säilyivät vielä jossain määrin yleisinä käyttöjalkineina, joissa mentiin pihanperällä olevaan saunaan ja jonkun verran niitä pidettiin myös sisätohveleina. Nykyisin virsut ovat muuttuneet seinäkoristeeksi, jolla yleensä ilmaistaan kulttuurista taustaa. Samalla virsujen mallit ovat muuntuneet entisiin käyttöjalkineisiin verrattuna.


title: Öljyntorjunta-alus

text: Öljyntorjunta-alus on öljyn torjuntaan rakennettu tai muutettu vene tai laiva, joka on varustettu öljyntorjuntalaitteistolla. Aluksella voidaan torjua kokonaan tai osittain vesistössä tapahtuneen öljyonnettomuuden tai pienemmän -päästön vahinkoja.


title: Öljyntorjunta-alus

text: Suomen valtiolla on yhteensä 19 öljyntorjunta-alusta joiden hallinta ja operointi jakaantuu pääsääntöisesti merivoimien, Meritaito Oy:n ja rajavartiolaitoksen, kesken. Osa kalustosta on niin sanottuja monitoimialuksia, joita käytetään pääsääntöisesti muuhun tarkoitukseen kuin öljyntorjuntaan.


title: Öljyntorjunta-alus

text: Öljyntorjuntavalmiudessa ovat heti kaikki rajavartiolaitoksen liikenteessä olevat monitoimialukset, neljän tunnin lähtövalmiudessa merivoimien päivystysvuorossa oleva öljyntorjunta-alus, sekä Meritaidon aluksista kolme on aina kuuden tunnin lähtövalmiudessa joka päivä klo 8-16 välisenä aikana.


title: Öljyntorjunta-alus

text:
Uudenkaupungin Työvene Oy:n toimitti Suomelle uuden monitoimialuksen 2011. Öta Louhi paransi oleellisesti talvitorjunta operointia. Hankinnan hinta oli 48 miljoonaa euroa.
Hylje peruskorjattiin ja päivitettiin vuonna 2015, jolloin aluksen öljynkeräyskalusto uusittiin ja aluksen pidennyksen johdosta öljynkeräyskapasitettia saatiin nostettua.


title: Öljyntorjunta-alus

text: Suomen ympäristökeskus julkaisi joulukuussa 2007 "Öljyntorjuntavalmius merellä" -työryhmän loppuraportin, jossa vaaditaan Suomenlahdelle lisää öljyä avomereltä kerääviä öljyntorjunta-aluksia, jotka voivat liikkua myös vaikeissa jääoloissa.


title: Kate Havnevik

text: Kate Havnevik on norjalainen laulaja ja lauluntekijä Oslosta.


title: Kate Havnevik

text: Havnevik alkoi 14-vuotiaana soittaa punkyhtyeessä, joka esiintyi Oslon laittomassa Blitz-klubissa. 19-vuotiaana hän muutti isänsä kotimaahan Englantiin opiskelemaan musiikkia ja säveltämistä Liverpoolissa, kunnes muutti Lontooseen. Siellä hän valmisteli tulevaa albumiaan apunaan monia tuottajia mukaan lukien Marius De Vires, Lamb-yhtyeen basisti Jon Thorne ja Guy Sigsworth, joka aiemmin oli työskennellyt mm. Björkin, Imogen Heapin, Madonnan ja Britney Spearsin kanssa.


title: Kate Havnevik

text: Sigsworthin kanssa Havnevik teki kappaleita Melankton-esikoisalbumilleen. Melankton tarkoittaa "mustaa ruusua". Nimen idean hän sai sen tekemisvaiheessa lukemastaan kirjasta, jossa oli samanniminen hahmo. Albumi julkaistiin Norjassa huhtikuussa 2006, Isossa-Britanniassa lokakuussa 2006 ja Yhdysvalloissa maaliskuussa 2007, jolloin se myös pääsi myyntiin Applen iTunes-verkkomusiikkikauppaan. Havnevikin kappaleita on ollut mukana myös sarjoissa Greyn Anatomia sekä O.C..


title: Kate Havnevik

text: Soolouransa lisäksi Havnevik laulaa Röyksopp-yhtyeen naissolistiosuudet yhdessä Karin Dreijer Anderssonin kanssa. Sen lisäksi hän tekee kappaleita muille yhtyeille, ja lauloi taustaosuudet Britney Spearsin singlellä Someday (I will Understand), jonka Guy Sigsworth tuotti.


title: Bilecikin maakunta

text: Bilecikin maakunta on maakunta Turkissa. Maakunnan pääkaupunki on Bilecik. Vuoden 2015 lopussa arvioitu väkiluku oli 212 361.


title: Bilecikin maakunta

text: Maakunta on jaettu 8 piirikuntaan.


title: Ludvig I Suuri (Unkari)

text: Ludvig I Suuri oli Unkarin, Kroatian ja Dalmatian kuningas 1342–1382 ja Puolan kuningas 1370–1382. Hän kuului Anjoun sukuun.


title: Ludvig I Suuri (Unkari)

text: Ludvig peri Unkarin kruunun isältään Kaarle Robertilta. Hän oli yksi keskiajan Unkarin vahvimmista hallitsijoista. Hän kävi sotaa Bulgariassa, Bosniassa ja Valakiassa sekä Kultaista ordaa vastaan.


title: Ludvig I Suuri (Unkari)

text: Ludvigin valtakaudella Unkarin talous kukoisti. Kaivoksista saatiin kultaa ja hopeaa, ammattilaiset järjestäytyivät kiltoihin ja ulkomaankauppa kukoisti. Ludvig perusti maan ensimmäisen yliopiston ja useita kaupunkeja, ja suosi käsikirjoitusten kuvittamista.


title: Ludvig I Suuri (Unkari)

text: Hän oli naimisissa kolme kertaa ja sai neljä lasta, joista kaksi tytärtä selvisi aikuisikään.


title: Ludvig I Suuri (Unkari)

text: Vuonna 1370 hän peri äitinsä veljeltä Kasimir III Suurelta Puolan kruunun. Ludvigin kuoltua vuonna 1382 hänen tyttärensä Maria kruunattiin Unkarin hallitsijaksi ja nuorempi tytär Jadwiga Puolan ”kuninkaaksi”.


title: Poikavuodet

text: Poikavuodet on suomalaisen Kolmas Nainen -rockyhtyeen ensimmäinen kokoelmalevy. Se julkaistiin vuonna 1988.


title: Palladion

text: Palladion (, ) oli muinainen veistos, jonka on useimmiten kuvattu olleen pieni ja puusta tehty. Se esitti seisovaa Pallas Athenea, joka piti keihästä kädessään. Patsaan uskottiin toimivan kaupungin suojelijana ja estävän vihollisen tunkeutumisen sinne.


title: Palladion

text: Kreikkalaisessa mytologiassa kerrotaan, kuinka Ilos, perustettuaan Troijan kaupungin, rukoili Zeusta antamaan hänelle merkin. Hän löysi puisen Pallas Athenen patsaan telttansa edestä. Tarinan mukaan patsaan olisi tehnyt Pallas Athene ja asettanut sen Zeuksen viereen, mutta Zeus olisi heittänyt sen maahan Ate mukanaan Elektran haettua turvaa sen juurelta. Troija pysyi valtaamattomana niin kauan kuin patsas oli siellä.


title: Palladion

text: Myöhemmin Odysseus ja Diomedes varastivat patsaan Troijan sodan aikana, mikä teki Troijan valtauksen mahdolliseksi. Nämä antoivat patsaan Demofon huostaan, ja tämä toi sen mukanaan Ateenaan.


title: Palladion

text: Roomalaisessa versiossa patsasta ei varastettu Troijasta ennen sen valtausta, vaan Aeneas vei sen kaupungin kukistuttua mukanaan Italiaan. Siellä se asetettiin Roomassa Vestan temppeliin.


title: Kiirastuli (runokokoelma)

text: Kiirastuli on runoilija Yrjö Jylhän tunnetuin runokokoelma. Se julkaistiin välirauhan aikana vuonna 1941. Runot käsittelevät inhimillisyyttä sodan kauheuksien keskellä, sotaa edeltävää ja sodanjälkeistä aikaa. Jylhä oli mukana talvisodassa komppanianpäällikkönä Taipaleen lohkolla, ja runoilijan omat kokemukset näkyvät runoissa. Vuonna 1951 julkaistiin lyhennetty ja Erkki Tantun kuvittama painos.


title: Kiirastuli (runokokoelma)

text:
Kokoelman tunnettuja runoja ovat muun muassa jouluruno "Pyhä yö", joka on alluusio jouluevankeliumista. Kirvesmies Joosepille ja tämän vaimolle Marjatalle syntyy jouluna poikalapsi, ja Jooseppi muiden sotilaiden kanssa rintamalla hiljentyy joulua viettämään:
Paljon lainattu runo on "Kaivo", jossa haavoittunut sotilas vaikeroi ja pyytää vettä. Toveri lähtee luotisateeseen kaivoa kohti, mutta kuolee matkalla. Runon lopuksi haavoittuneen sanat toistuvat vielä kerran:
Inhimillisyyttä käsittelevä "Kohtaus metsässä" kertoo toisiaan tähtäävien vihollissotilaiden kohtaamisesta metsässä.


title: Kultahippuja

text: Kultahippuja on Kolmannen Naisen toinen kokoelma-albumi, joka julkaistiin vuonna 1993. Se ylsi Suomen virallisen listan sijalle 9, ja pysyi listalla yhteensä 8 viikkoa.


title: Kultahippuja

text: Albumia on myyty vajaa 40 000 kappaletta. Se myi ilmestymisvuotenaan kultaa.


title: Erik Hamrén

text: Erik Hamrén (s. 27. kesäkuuta 1957 Ljusdal) on ruotsalainen jalkapallovalmentaja. Elokuusta 2018 lähtien hän on toiminut Islannin jalkapallomaajoukkueen päävalmentajana.


title: Erik Hamrén

text: Hamrén on aiemmin urallaan valmentanut ruotsalaisseuroja. Parhaiten hän menestyi Örgryte IS:n päävalmentajana 1998–2003. Hamrénista tuli suosittu seuran fanien keskuudessa johdattaen Örgryten hopealle Allsvenskanissa 1999 ja 2003. Ruotsin cupissa Örgryte eteni finaaliin 1998 ja 2000. Ensimmäisellä kerralla joukkue hävisi Helsingborgs IF:lle yhteismaalein 5–1. Kaksi vuotta myöhemmin Hamrén juhli cupin voittoa 2–1 yhteismaalein AIK:ta vastaan.


title: Erik Hamrén

text: Aalborgin valmentajana Hamrén on johdattanut joukkueen pronssille Tanskan superliigassa 2006–07. Lisäksi Aalborg oli voittamassa UEFA Intertoto Cupia 2007.


title: Erik Hamrén

text: Joulukuussa 2007 uutisoitiin, että Hamrén siirtyy Aalborgista norjalaisen Rosenborgin päävalmentajaksi kesällä 2008, kun hänen sopimuksensa Aalborgin kanssa päättyy. Hamrén luotsasi viimeiseksi jääneellä kaudellaan 2007–08 Aalborg BK:n Tanskan mestariksi. Seurahistorian kolmas mestaruus katkaisi kööpenhaminalaisseurojen Brøndby IF:n ja FC Kööpenhaminan seitsemän vuoden valtakauden Tanskan pääsarjassa.


title: Erik Hamrén

text: Rosenborgissa Hamrén on jatkanut hyvää työtään tavoitteenaan palauttaa suurseura takaisin Norjan huipulle. Ensimmäinen, puolikkaaksi jäänyt kausi toi viidennen sijan. Kausi 2009 on puolestaan ollut loistelias ja Rosenborg varmisti seurahistoriansa 21. mestaruuden 26 pelatun kierroksen jälkeen.


title: Erik Hamrén

text: Lokakuussa 2009 Hamrénin nimi on ollut vahvasti ehdolla Ruotsin uudeksi maajoukkuevalmentajaksi. Rosenborgilla ei ole halua päästää Hamrénia pois maajoukkueesta, mutta hän itse on ilmaissut kiinnostuksensa tehtävään. Lopulta Hamrén ja liitto pääsivät marraskuun alussa sopuun asiasta. Hän aloitti Ruotsin maajoukkuevalmentajana välittömästi, mutta jatkoi myös seurajoukkueensa päävalmentajana kesäkuuhun 2010 saakka. Hamrénin sopimus kattaa myös MM2014-karsinnat. Rosenborg voitti Hamrénin johdolla Norjan mestaruuden toistamiseen kaudella 2010. Ruotsi selvisi hänen johdollaan EM-kisoihin 2012. Turnaus päättyi jo alkulohkoon, kun Ruotsi voitti vain Ranskan lohkovaiheen viimeisellä kierroksella. Ruotsi pelasi muun muassa 4–4 tasapelin Saksaa vastaan ja sijoittui karsintalohkonsa toiseksi. Hamrén ei kuitenkaan onnistunut luotsaamaan Ruotsia lopputurnaukseen, kun Portugali voitti jatkokarsinnan yhteismaalein 4–2. Ruotsi jäi MM-lopputurnauksen ulkopuolelle toista kertaa peräkkäin.


title: Erik Hamrén

text: Hamrén jatkoi kisoista putoamisesta huolimatta päävalmentajana ja luotsasi Ruotsin karsintalohkon kolmoseksi EM2016-karsinnoissa. Jatkokarsinnoissa Ruotsi kaatoi Tanskan yhteismaalein 4–3 ja selvisi viidettä kertaa perättäin EM-lopputurnaukseen. Helmikuussa 2016 Hamrén ilmoitti jättävänsä maajoukkueen EM-kisojen jälkeen.


title: Erik Hamrén

text: EM-lopputurnaukseen 2016 Hamrén valitsi kokeneen joukkueen, jossa olivat mukana viimeisiin arvokisoihinsa lähteneet Zlatan Ibrahimović, Anders Isaksson ja Kim Källström. Toisaalta mukana olivat uuden sukupolven pelaajat, muun muassa 1990-luvulla syntyneet Emil Forsberg, John Guidetti, Victor Lindelöf. Ruotsin kisaesitys jäi kokonaisuutena erittäin vaisuksi. Avausottelussa Ruotsi ja Irlanti tasasivat pisteet 1-1. Ruotsi ei saanut ottelussa ainoatakaan laukausta kohti maalia, vaan tasoitus tuli Irlannin omasta maalista. Tehottomuus jatkui myös toisessa ottelussa, jossa Italia voitti viime hetken maalilla 1–0. Ruotsilla ei edelleenkään ollut yhtään laukausta kohti maalia. Viimeisessä ottelussa Ruotsilla oli edelleen mahdollisuudet jatkopeleihin ja joukkue pelasikin parhaan ottelunsa Belgiaa vastaan. Se ei kuitenkaan tehottomuudesta kärsineelle Ruotsille riittänyt ja kisat sekä Hamrénin ura maajoukkuevalmentajana päättyivät 1–0 tappioon. Ruotsi ei tehnyt kisoissa yhtään maalia ja oli turnauksen 20:s. Sijoitus on maan historian huonoin EM-kisoissa.


title: Erik Hamrén

text: Elokuun alussa 2018 Hamrén palasi valmennustehtäviin Islannin jalkapallomaajoukkueen päävalmentajana. Islanti hävisi Hamrénin debyyttiottelussa Kansojen liigan ottelussa Sveitsille murskaavasti 0-6. Toinen ottelu kotikentällä päättyi myös tappioon, kun Belgia oli parempi maalein 3-0. Tappio oli Islannille ensimmäinen kotikentällä viiteen vuoteen.


title: Puna-armeijan hyökkäys Georgiaan

text: Puna-armeijan hyökkäys Georgiaan (), myös Neuvosto-Venäjän–Georgian sota (, ) oli neuvosto-Venäjän puna-armeijan Georgian demokraattista tasavaltaa vastaan kohdistama sotilaallinen hyökkäys, joka käytiin 15. helmikuuta – 17. maaliskuuta 1921. Hyökkäyksen tarkoituksena oli kaataa Georgian sosiaalidemokraattisen puolueen menševikkihallitus ja tuoda maahan bolševikkihallinto. Konflikti johtui Neuvosto-Venäjän laajentumispolitiikasta, jonka tavoitteena oli saada takaisin hallintaan ensimmäisen maailmansodan tapahtumiin saakka Venäjän keisarikuntaan kuuluneet alueet, sekä Venäjälle siirtyneiden georgialaisten bolševikkien vallankumouspyrkimyksistä. Bolševikeilla ei Georgiassa ollut tarpeeksi tukea, että he olisivat voineet nousta valtaan ilman ulkomaiden apua.


title: Puna-armeijan hyökkäys Georgiaan

text: Venäjä oli tunnustanut Georgian itsenäisyyden 7. toukokuuta vuonna 1920 solmitussa Moskovan sopimuksessa, eikä Georgian valloittamisesta oltu Moskovassa yksimielisiä. Hyökkäyksen pääsuunnittelijat olivat kaksi vaikutusvaltaista georgialaissyntyistä neuvostovirkamiestä, Josif Stalin ja Grigori Ordžonikidze, jotka saivat luvan hyökätä Georgiaan neuvostojohtaja Vladimir Leniniltä 14. helmikuuta 1921, maan "talonpoikien ja työläisten kapinan" tukemisen verukkeella. Neuvostojoukot valtasivat Georgian pääkaupungin Tbilisin raskaiden taisteluiden jälkeen ja julistivat Georgian SNT:n syntyneeksi 25. helmikuuta 1921. Maan loppuosa saatiin vallatuksi kolmen viikon sisällä, mutta neuvostovalta Georgiassa vakiintui vasta syyskuussa vuonna 1924. Turkin miehitys Georgian luoteisosassa lähes samanaikaisesti (helmi–maaliskuussa 1921) uhkasi kehittää kriisin Moskovan ja Ankaran välille, ja se johti merkittäviin alueluovutuksiin Neuvosto-Venäjältä Turkille Karsin sopimuksessa.


title: Puna-armeijan hyökkäys Georgiaan

text: Georgia onnistui irrottautumaan Venäjästä vuoden 1917 helmikuun vallankumouksen kaoottisten jälkiseurausten aikana. Kun maa oli epäonnistuneesti yrittänyt muodostaa Armenian ja Azerbaidžanin kanssa federatiivisen tasavallan, Georgian johtajat julistivat maan itsenäiseksi 26. toukokuuta vuonna 1918 nimellä Georgian demokraattinen tasavalta. Vaikka Georgia kärsikin sisäisistä ongelmista ja satunnaisista konflikteista naapuriensa kanssa, se onnistui säilyttämään itsenäisyytensä ja sai uudet rajansa suhteellisen hyvään hallintaan Venäjän sisällissodan aikana.


title: Puna-armeijan hyökkäys Georgiaan

text: Vaikka Georgian sosiaalidemokraattisella hallituksella olikin suhteellisen korkea kannatus ja se sai aikaan joitakin onnistuneita uudistuksia, se ei kyennyt luomaan maahan vakaata taloutta tai rakentamaan vahvaa ja kurinalaista armeijaa, joka olisi kyennyt vastustamaan helposti ennustettavissa olevaa bolševikkiuhkaa. Maassa oli merkittävä määrä Venäjän keisarillisessa armeijassa palvelleita päteviä upseereja, mutta armeija jäi aliravituksi ja huonosti varustetuksi. Rinnakkainen puolustusjärjestelmä, Georgian kansankaarti, värvättiin menševikkipuolueen jäsenten keskuudesta. Se oli sen vuoksi armeijoista kunnioitetumpi ja kurinalaisempi, mutta politisoitunut ja puoluevirkailijoiden hallitsema.


title: Puna-armeijan hyökkäys Georgiaan

text: Vuoden 1920 alusta paikalliset bolševikit lietsoivat Georgiassa aktiivisesti poliittisia levottomuuksia. He keskittyivät levottomuuksiin maaseudulla ja maan etnisten ryhmien välisiin jännitteisiin. Neuvosto-Venäjän sotilaallis-poliittisten voimien toimintakeskus Kaukasuksella oli Kavburo, joka oli yhteydessä Venäjän kommunistisen puolueen keskuskomiteaan. Vuonna 1920 luotua toimintaelintä johti georgialainen bolševikki Grigori Ordžonikidze avustajanaan Sergei Kirov. Kaukasian tuominen neuvostovaltaan näyttäytyi bolševikkijohtajille helppona tehtävänä, ensimmäisen maailmansodan ympärysvaltojen keskittyessä Turkin itsenäisyyssotaan. Lisäksi Turkin Ankarasta käsin toiminut, Mustafa Kemalin johtama hallitus ilmaisi täyden tukensa yhteistyölle Moskovan kanssa. Se lupasi taivuttaa "Georgian ... ja Azerbaidžanin ... liittymään unioniin Neuvosto-Venäjän kanssa ... ja ... aloittaa sotilastoimet ekspansionistista Armeniaa vastaan". Neuvostojohto käytti menestyksekkäästi tilannetta hyväkseen ja lähetti armeijansa miehittämään Bakua, Azerbaidžanin demokraattisen tasavallan pääkaupunkia.


title: Puna-armeijan hyökkäys Georgiaan

text: Kun Bakuun oli perustettu neuvostohallitus huhtikuussa 1920, Ordžonikidze – todennäköisesti omasta aloitteestaan – siirtyi Georgiaan tukeakseen suunniteltua bolševikkivallankaappausta Tbilisissä. Kaappaus kuitenkin epäonnistui, mikä salli Georgian hallituksen keskittää onnistuneesti kaikki joukkonsa estämään venäläisten joukkojen eteneminen Georgian-Azerbaidžanin rajalta. Neuvosto-Venäjän johtaja Vladimir Lenin oli joutumassa sotaan Puolaa vastaan, ja hän käski aloittaa neuvottelut Georgian kanssa. Neuvosto-Venäjä tunnusti 7. toukokuuta 1920 allekirjoitetussa Moskovan sopimuksessa Georgian itsenäisyyden ja solmi hyökkäämättömyyssopimuksen. Sopimus vahvisti "de jure" maiden väliset rajat ja vaati Georgiaa lakkauttamaan kaikkien Moskovan vihamielisinä pitämien kolmansien osapuolien toiminta. Salaisessa lisäpöytäkirjassa Georgia lupasi laillistaa paikallisen bolševikkipuolueen toiminnan.


title: Puna-armeijan hyökkäys Georgiaan

text: Rauhansopimuksesta huolimatta Georgian menševikkihallituksen lopullinen syrjäyttäminen oli tarkoituksellinen ja etukäteen suunniteltu teko. Georgialla oli vakiintuneet diplomaattiset suhteet useisiin eurooppalaisiin valtioihin, ja se piti hallussaan strategisia liikennereittejä Mustaltamereltä Kaspianmerelle. Neuvostojohto näki Georgian "ympärysvaltojen valtapiirin kohteena". Toinen syy, miksi Georgian hallituksen ei voitu antaa pysyä vallassa, oli bolševikkien halu kostaa Euroopassa maanpaossa olleille venäläisille menševikeille, joiden neuvostovastaista propagandaa oli vaikea hiljentää.


title: Puna-armeijan hyökkäys Georgiaan

text: Kun puna-armeijan operaatiot Puolaa vastaan olivat lakanneet, Venäjän valkoisten johtaja Pjotr Wrangel oli joutunut tappiolle ja Armenian demokraattinen tasavalta oli kaatunut, neuvostojohdolle tarjoutui suotuisa tilaisuus kukistaa viimeinen, neuvostovaltaa vastustanut itsenäinen valtio Kaukasiassa. Tuohon mennessä brittiläiset tutkimusjoukot olivat kokonaisuudessaan lähteneet Kaukasukselta, eikä läntinen maailma ollut enää halukas tulemaan Georgian avuksi.


title: Puna-armeijan hyökkäys Georgiaan

text: Venäjän sotilaallisesta hyökkäyksestä ei kuitenkaan oltu Moskovassa täysin yksimielisiä. Bolševikkien keskuudessa vallitsi erilaisia näkemyksiä suhtautumisesta maan eteläiseen naapuriin. Kansallisuusasioiden kansankomissaari Josif Stalin, joka oli sisällissodan loppuun mennessä kerännyt itselleen jo huomattavan määrän valtaa, otti huomattavan kovan linjan synnyinmaatansa Georgiaa kohtaan. Hän tuki vahvasti Georgian hallituksen kaatamista sotilastoimin ja kehotti jatkuvasti Leniniä antamaan suostumuksensa hyökkäykselle. Sodan kansankomissaari Lev Trotski oli taas vahvasti eri mieltä operaatiosta, jota hän kutsui "ennenaikaiseksi interventioksi". Hänen mukaansa kansa pystyisi itsenäisesti vallankumoukseen. Lenin kieltäytyi aluksi voimankäytöstä kansojen itsemääräämisoikeuden politiikkansa mukaisesti, ja vaati ehdotonta varovaisuutta, että Venäjä ainoastaan auttaisi eikä dominoisi Georgian vallankumousta. Sisällissodan voiton lähestyessä Moskovan toimista tuli kuitenkin vähemmän hillittyjä, ja monille bolševikeille itsemääräämisoikeus oli enää "diplomaattinen peli, jota täytyi pelata tietyissä tapauksissa".


title: Puna-armeijan hyökkäys Georgiaan

text: Moskovan mukaan suhteet Georgiaan rapautuivat siksi, että Georgia väitetysti rikkoi maiden välistä rauhansopimusta, pidätti uudelleen georgialaisia bolševikkeja ja esti Armeniaan suuntautuneiden saattueiden kulun, ja koska maan epäiltiin tukevan Pohjois-Kaukasuksen aseistettuja kapinallisia.


title: Puna-armeijan hyökkäys Georgiaan

text: Neuvosto-venäläisten käyttämä taktiikka Georgian valloittamiseksi oli samankaltainen kuin vuonna 1920 Armeniassa ja Azerbaidžanissa käytetty: lähetetään maahan puna-armeija rohkaisten samalla paikallisia bolševikkeja levottomuuksiin. Tämän strategian käyttäminen oli Georgiassa kuitenkin vaikeaa, sillä kommunistinen puolue oli siellä eristäytynyt poliittinen voima, jolla ei ollut yleistä tukea.


title: Puna-armeijan hyökkäys Georgiaan

text: Yöllä helmikuun 11. ja 12. päivän välillä vuonna 1921, Ordžonikidzen aloitteesta, bolševikit hyökkäsivät georgialaisia sotilastukikohtia vastaan armenialaisenemmistöisessä Lorrin maakunnassa ja läheisessä Šulaverin kylässä lähellä Armenian ja Azerbaidžanin rajoja. Armeniassa olleet puna-armeijan yksiköt saapuivat nopeasti apuun, tosin ilman Moskovan muodollista suostumusta. Kun Georgian hallitus protestoi välikohtauksia Tbilisin neuvostolähettiläälle Aron Šeinmanille, tämä kielsi Venäjän kaiken osallisuuden ja väitti kaikkien mahdollisten meneillään olleiden häiriöiden johtuvan armenialaisten kommunistien spontaanista kapinasta. Samaan aikaan bolševikit olivat jo luoneet Šulaveriin Georgian vallankumouskomitean ("Revkom"), elimen, joka saisi pian kilpailevan hallituksen ominaisuudet. Georgialaisen bolševikin Pilipe Makharadzen johtama Revkom pyysi muodollisesti avunantoa Moskovalta.


title: Puna-armeijan hyökkäys Georgiaan

text: Välikohtauksia syntyi myös Dušetin kaupungissa ja osseettien keskuudessa Koillis-Georgiassa. Osseetit eivät pitäneet Georgian hallituksesta, sillä se ei suostunut antamaan heille autonomiaa. Georgialaiset joukot onnistuivat hillitsemään liikehdintää joillakin alueilla, mutta Neuvosto-Venäjän hyökkäyksen valmistelut olivat jo pitkällä. Kun Georgian armeija siirtyi Lorriin murskaamaan kapinaa, Lenin lopulta myöntyi Stalinin ja Ordžonikidzen toistuviin pyyntöihin sallia puna-armeijan hyökätä Georgiaan. Lopullisen päätöksen teki 14. helmikuuta Neuvosto-Venäjän kommunistisen puolueen keskuskomitea:


title: Puna-armeijan hyökkäys Georgiaan

text: Päätös kannattaa hyökkäystä ei kuitenkaan ollut yksimielinen. Sitä vastusti Karl Radek ja se pidettiin salassa Trotskilta, joka oli tuohon aikaan Uralin alueella. Trotski oli niin suuttunut keskuskomitean päätöksestä ja Ordžonikidzen roolista sen toteuttamisessa, että palatessaan Moskovaan hän vaati, tosin turhaan, erityisen asiaa tutkivan puoluekomission perustamista. Myöhemmin Trotski kuitenkin sopeutui tapahtuneeseen ja jopa puolusti hyökkäystä erityisessä lehtisessä.


title: Puna-armeijan hyökkäys Georgiaan

text:
Helmikuun 16. päivän aamuna 11. armeijan pääjoukot ylittivät Georgian rajan Anatoli Gekkerin komennuksessa ja aloittivat "Tiflisin operaation", jonka tarkoituksena oli Georgian pääkaupungin valtaus. Khrami-joen taistelussa kenraali Stepan Akhmetelin johtamat Georgian rajajoukot nujertuivat ylivoiman alle ja kärsivät tappion. Länteen vetäytynyt georgialainen komentaja kenraali Tsulukidze räjäytti rautatiesiltoja ja tuhosi teitä yrittäessään hidastaa vihollisen etenemistä. Samaan aikaan puna-armeijan yksiköt marssivat Georgiaan pohjoisesta Darialin ja Mamisonin solien kautta ja Mustanmeren rannikkoa pitkin Suhumia kohti. Tapahtumien aikana ulkoasioiden neuvostokomissaari antoi sarjan lausuntoja, joissa kiellettiin kaikki tieto Georgian ja puna-armeijan välisistä sotatoimista ja vakuutettiin tahtoa sovitella kaikissa Georgian sisällä syntyneissä kiistoissa.
Helmikuun 17. päivään mennessä ilmavoimien tukemat puna-armeijan jalka- ja ratsuväet olivat lähestyneet vain 15 kilometrin päähän lounaaseen Georgian pääkaupungista. Georgian armeija taisteli itsepäisesti Tbilisin lähistöllä viikon ajan ennen murtumistaan puna-armeijan ylivoimalle. Kodžorin ja Tabakhmelan strategiset kukkulat siirtyivät osapuolelta toiselle helmikuun 18. ja 20. päivän välillä, kun georgialaiset joukot kenraali Giorgi Mazniašvilin komennuksessa torjuivat puna-armeijan yksiköt, jotka kärsivät raskaita tappioita ja ryhmittyivät uudelleen yrittäessään tiukentaa otettaan Tbilisistä. 23. helmikuuta mennessä rautatiesillat oli korjattu, ja neuvostotankit ja panssarijunat liittyivät puna-armeijan pääjoukkoihin uudessa hyökkäyksessä. Panssarijunien tulittaessa tankit ja jalkaväki tunkeutuivat georgialaisten asemien läpi Kodžorin kukkuloilla. 24. helmikuuta Georgian armeijan komentaja Giorgi Kvinitadze oli kestämättömässä tilanteessa, joten hän käski joukkonsa vetäytymään estääkseen niiden joutumisen mottiin ja pelastaakseen kaupungin tuhoutumiselta. Georgian hallitus ja parlamentti lähtivät pakoon Kutaisiin Länsi-Georgiaan.


title: Puna-armeijan hyökkäys Georgiaan

text: 25. helmikuuta voitokas puna-armeija saapui Tbilisiin, ja bolševikkisotilaat aloittivat laajamittaisen ryöstelyn. Mamia Orakhelašvilin ja Šalva Eliavan johtama Revkom siirtyi kaupunkiin ja julisti menševikkihallituksen kaadetuksi, Georgian kansallisen armeijan ja kansankaartin hajotetuiksi ja Georgian sosialistisen neuvostotasavallan perustetuksi. Samana päivänä Moskovassa Lenin sai onnittelut komissaareiltaan: "Punainen lippu liehuu Tbilisin yllä. Kauan eläköön Neuvosto-Georgia!"


title: Puna-armeijan hyökkäys Georgiaan

text: Georgialaiset komentajat suunnittelivat keskittävänsä joukkonsa Mtskhetan kaupunkiin Tbilisin luoteispuolella ja jatkavansa taistelua uusilla puolustuslinjoilla. Tbilisin menetys kuitenkin lannisti pahasti georgialaiset joukot, joiden täytyi lopulta hylätä asemansa Mtskhetassa. Armeija hajosi vähitellen vetäytyessään länteen, ja vastarinta lähestyviä venäläisjoukkoja kohtaan oli suureksi osaksi järjestäytymätöntä, mutta ajoittain rajua. Neuvostojoukoilta kesti toiset kaksi viikkoa saada haltuunsa Itä-Georgian muut merkittävät kaupungit.


title: Puna-armeijan hyökkäys Georgiaan

text: Menševikit elättelivät toivoa Mustallamerellä Georgian rannikon edustalla purjehtineen ranskalaisen laivastoeskaaderin antamasta tuesta. 28. helmikuuta ranskalaiset jopa avasivat tulen 9. puna-armeijan rannikolla toiminutta V. Tšerniševin komentamaa 31. kivääridivisioonaa kohti, mutteivät tehneet maihinnousua. Georgialaiset onnistuivat kuitenkin saamaan takaisin haltuunsa Gagran rannikkokaupungin. Heidän menestyksensä jäi kuitenkin lyhytaikaiseksi, ja neuvostojoukot liittyivät abhaasien talonpoikasissijoukkoihin ("Kyaraz"), valtasivat Gagran 1. maaliskuuta, Uuden Athoksen 3. maaliskuuta ja Suhumin 4. maaliskuuta. Joukot etenivät länteen ja miehittivät Zugdidin 9. maaliskuuta ja Potin 14. maaliskuuta.


title: Puna-armeijan hyökkäys Georgiaan

text: Georgialaisten puolustusyritykset Kutaisin lähellä lannistuivat edelleen, kun puna-armeijan joukko-osasto hyökkäsi yllättäen Pohjois-Kaukasukselta edeten lähes läpäisemättömän Mamisonin solan kautta syvässä lumessa ja alas Rionin laaksoon. Suramissa 5. maaliskuuta 1921 käydyn verisen yhteenoton jälkeen myös 11. puna-armeija ylitti Likhin vuorijonon maan länsiosaan. Neuvostojoukot saapuivat 10. maaliskuuta Kutaisiin, jonka Georgian johto, armeija ja kansankaarti olivat hylänneet paeten Mustanmeren satamakaupunkiin Batumiin Lounais-Georgiassa. Osa georgialaisista joukoista vetäytyi vuorille ja jatkoi taistelua.


title: Puna-armeijan hyökkäys Georgiaan

text: 23. helmikuuta, kymmenen päivää sen jälkeen kun puna-armeija aloitti marssinsa Tbilisiin, Kazım Karabekir, Turkin komentaja Länsi-Armeniassa, antoi uhkavaatimuksen, jossa vaadittiin Georgian evakuoivan Ardahanin ja Artvinin alueet. Menševikit, joita kohti hyökättiin molemmilta puolilta, joutuivat myöntymään, ja turkkilaiset joukot etenivät Georgiaan miehittäen kyseiset raja-alueet. Operaatio toi Turkin armeijan lähelle georgialaisten hallussa pysynyttä Batumia, ja puna-armeijan Dmitri Žloban komentaman 18. ratsuväkidivisioonan suunnatessa kaupunkia kohti loi sotilaallisen yhteenoton vaaran Turkin ja neuvostojoukkojen välille. Menševikit toivoivat voivansa käyttää näitä olosuhteita hyväkseen. He solmivat 7. maaliskuuta Karabekirin kanssa suullisen sopimuksen, jossa Turkin armeijan annettiin saapua kaupunkiin, kunhan Georgian hallitus saisi pitää sen siviilihallinnon vallassaan. 8. maaliskuuta turkkilaiset luutnantti Kizim-Beyn komennuksessa olleet joukot asettuivat puolustusasemiin kaupungin ympärille, mikä johti kriisiin Neuvosto-Venäjän kanssa. Georgy Tšitšerin, ulkoasioiden neuvostokomissaari, lähetti protestiviestin Ali Fuat Paššalle, Turkin edustajalle Moskovassa. Vastauksena Ali Fuat antoi neuvostohallitukselle kaksi noottia. Nooteissa väitettiin, että Turkin armeija oli vain antamassa turvaa paikalliselle muslimiväestölle, jota uhkasivat puna-armeijan sotatoimet alueella.


title: Puna-armeijan hyökkäys Georgiaan

text: Siihen aikaan mennessä, Moskovan sotilaallisesta menestyksestä huolimatta, Kaukasuksen tilanteesta oli tullut erittäin epävarma. Armenialaiset olivat ryhtyneet kapinaan Georgian tapahtumien auttamana ja vallanneet Jerevanin takaisin 18. helmikuuta 1921. Pohjois-Kaukasuksella dagestanilaiset kapinalliset jatkoivat taistelua neuvostojoukkoja vastaan. Turkin miehitys Georgian alueilla merkitsi lähes varmaa yhteenottoa Turkin ja neuvostojoukkojen välille, ja georgialaiset kieltäytyivät toistuvasti antautumasta. Lenin, joka pelkäsi Georgian kampanjan epäsuotuisaa lopputulosta, lähetti 2. maaliskuuta "lämpimät terveisensä neuvosto-Georgialle", mutta paljasti selvästi halunsa lopettaa vihamielisyydet niin pian kuin mahdollista. Hän painotti "hyväksyttävän kompromissin aikaan saamisen valtavaa tärkeyttä" Georgian menševikkien kanssa. 8. maaliskuuta Georgian Revkom ehdotti vastahakoisesti koalitiohallituksen muodostamista, mutta menševikit kieltäytyivät.


title: Puna-armeijan hyökkäys Georgiaan

text: Kun Turkin viranomaiset julistivat Batumin vallatuksi 16. maaliskuuta, Georgian hallituksen oli kuitenkin pakko tehdä valinta. Toiveet ranskalaisten tai brittien interventiosta olivat jo haihtuneet ilmaan, sillä Ranska ei ollut harkinnutkaan joukkojen lähettämistä, ja Yhdistynyt kuningaskunta käski Royal Navya olemaan sekaantumatta tapahtumiin. Lisäksi 16. maaliskuuta Britannian ja Neuvosto-Venäjän hallitukset allekirjoittivat kauppasopimuksen, jossa pääministeri Lloyd George käytännössä lupautui pidättäytymään neuvostovastaisista toimista kaikilla entisen Venäjän keisarikunnan alueilla. Samaan aikaan Moskovassa solmittiin ystävyyssopimus Neuvosto-Venäjän ja Turkin suuren kansankokouksen välillä. Siinä Ardahan ja Artvin annettiin Turkille, joka luopui vaateistaan Batumiin.


title: Puna-armeijan hyökkäys Georgiaan

text: Turkkilaiset olivat kuitenkin haluttomia vetämään joukkojaan pois Batumista ja jatkoivat sen miehitystä. Georgian johtajat olivat valmiita antamaan bolševikkien miehittää kaupunki mieluummin kuin luovuttamaan sen turkkilaisille. Tästä sovittiin neuvotteluissa Revkomin kanssa, jotta Georgia ei pysyvästi menettäisi kaupunkia. Kutaisissa Georgian puolustusministeri Grigol Lortkipanidze ja neuvostoedustaja Avel Enukidze sopivat aselevosta 17. maaliskuuta ja sitten 18. maaliskuuta sopimuksesta, joka salli puna-armeijan marssia edelleen Batumiin.


title: Puna-armeijan hyökkäys Georgiaan

text: Samalla kun Turkin ja Neuvosto-Venäjän väliset neuvottelut olivat käynnissä Moskovassa, aselepo menševikkien kanssa salli bolševikkien toimia epäsuorasti ja salavihkaa tuhansien Georgian kansallisen armeijan sotilaiden kautta, jotka olivat liikkeellä Batumin reunamilla ja valmiita taistelemaan kaupungista. 18. maaliskuuta kenraali Mazniašvilin komennuksessa olleet georgialaiset joutuivat rajuun katutaisteluun turkkilaisen varuskunnan kanssa. Taistelun raivotessa menševikkihallitus nousi italialaiseen alukseen ja purjehti maanpakoon ranskalaisten sotalaivojen saattamana. Taistelut loppuivat 19. maaliskuuta, jolloin satama sekä suurin osa kaupungista olivat georgialaisten käsissä. Samana päivänä Mazniašvili luovutti kaupungin Revkomille, ja Žloban ratsuväki saapui Batumiin vahvistaen sen bolševikkihallintoa.


title: Puna-armeijan hyökkäys Georgiaan

text: Veriset tapahtumat Batumissa pysäyttivät venäläisten ja turkkilaisten väliset neuvottelut, eikä niitä aloitettu uudelleen kuin vasta 26. syyskuuta Karsissa. Mukana olivat myös nimellisesti Armenian, Azerbaidžanin ja Georgian neuvostotasavaltojen edustajat. Karsin sopimus, joka allekirjoitettiin 13. lokakuuta, sisälsi maaliskuussa sovitut ehdot ja joitakin uusia aluemuutoksia. Vastineeksi Artvinista, Ardahanista ja Karsista Turkki luopui vaateistaan Batumiin, jonka pääosin islaminuskoiselle georgialaisväestölle tultaisiin antamaan autonomia Georgian SNT:n sisällä.


title: Puna-armeijan hyökkäys Georgiaan

text: Huolimatta siitä, että Georgian hallitus lähti maanpakoon eikä kansallinen armeija enää ollut liikekannalla, sissivastarinta Georgiassa jatkui joillakin maaseutualueilla ja vuoristossa. Hyökkäys Georgiaan aiheutti vakavia kiistoja bolševikkien sisälle. Vastaperustettu kommunistihallitus tarjosi aluksi yllättävän myötämieliset yhteistyöehdot maahan jääneille vastustajilleen. Lenin suosi myös myönnytyspolitiikkaa Georgiassa, jossa bolševikkikapina ei nauttinut väitettyä kansansuosiota ja jonka väestö olikin erittäin bolševikkivastaista. Vuonna 1922 georgialaisten katkeruus pakkoliitoksesta Neuvostoliittoon heijastui epäsuorasti siihen, että Neuvosto-Georgian viranomaiset vastustivat Feliks Dzeržinskin, Stalinin ja Ordžonikidzen edistämää, Moskovan keskusvaltaa vahvistanutta politiikkaa. Ongelmasta, joka tunnetaan modernissa historiankirjoituksessa nimellä "Georgian juttu" (), tuli yksi tärkeimmistä kiistakysymyksistä Stalinin ja Trotskin välille Lenin hallinnon viimeisinä vuosina. Kysymys heijastui Leninin poliittiseen testamenttiin.


title: Puna-armeijan hyökkäys Georgiaan

text: Georgiassa älymystön vastustus bolševikkihallitusta kohtaan ja ajoittainen sissisodankäynti kehittyivät suureksi kapinaksi elokuussa 1924. Sen epäonnistuminen ja sitä seuranneet laajamittaiset sortotoimenpiteet, jotka nouseva Neuvostoliiton turvallisuusupseeri Lavrenti Berija masinoi, laskivat rajusti Georgian yhteiskunnan moraalia ja eliminoivat sen vahvimmin itsenäisyyttä kannattaneen osan. Viikon sisällä, elokuun 29. ja syyskuun 5. päivän välillä vuonna 1942, teloitettiin yhteensä 12 578 ihmistä – pääosin Georgian aatelia ja älymystöä – ja yli 20 000 karkotettiin Siperiaan. Georgiassa neuvostohallinto kyseenalaistettiin merkittävästi vasta 1970-luvun lopulla neuvostovastaisten liikkeiden aallon nousun myötä.


title: Puna-armeijan hyökkäys Georgiaan

text: Neuvostoliiton historioitsijat pitivät Georgian ja Neuvosto-Venäjän välistä konfliktia osana Venäjän sisällissotaa, johon ympärysvallat sekaantuivat. Puna-armeijan hyökkäys oli virallisen neuvostoversion mukaan vastaus avunpyyntöön, joka seurasi Georgian työläisten ja talonpoikien aseellista kapinaa. Käyttäen kontrolliaan koulutuksessa ja mediassa neuvostohallinto loi onnistuneesti kuvan populaarista sosialistisesta vallankumouksesta. Suurin osa georgialaisista historioitsijoista ei saanut pääsyä kirjastojen rajoitettuihin "spetshran"-erikois- ja käsikirjoituskokoelmiin, joissa käsiteltiin myös neuvostohistorian "ei-hyväksyttävää" osaa, erityisesti imperialistisiksi tulkittavia toimia tai tietoja, joiden voitiin tulkita vastustavan yleistä käsitystä kansan kapinasta menševikkejä vastaan.


title: Puna-armeijan hyökkäys Georgiaan

text: 1980-luvun Mihail Gorbatšovin aloittama Glasnost-politiikka ("avoimuus") torjui vanhan neuvostoversion vuosien 1921–1924 tapahtumista. Ensimmäinen neuvostohistorioitsija, joka yritti vuonna 1988 muuttaa siihen asti hyväksyttyä käsitystä sodasta, oli merkittävä georgialainen tutkija Akaki Surguladze. Ironisesti saman historioitsijan monografia vuodelta 1982 kuvasi väitettyä Georgian työläiskapinaa todelliseksi historialliseksi tapahtumaksi.


title: Puna-armeijan hyökkäys Georgiaan

text: Suuren julkisen paineen alla Georgian SNT:n ylimmän neuvoston puheenjohtajisto loi 20. kesäkuuta 1989 erikoiskomission tutkimaan vuoden 1921 tapahtumia lain kannalta. Komissio tuli johtopäätökseen, että "Neuvosto-Venäjän joukkojen lähettäminen Georgiaan ja sen alueen valtaaminen oli lain näkökulmasta sotilaallinen interventio ja miehitys, jonka tarkoituksena oli vaihtaa olemassa oleva hallinto". Ylimmän neuvoston erikoiskokouksessa 26 toukokuuta 1990 tapahtumat tuomittiin virallisesti "Neuvosto-Venäjän miehitykseksi ja valtaukseksi".


title: Gregory Haughton

text: Gregory Haughton (s. 10. marraskuuta 1973 Saint Mary, Jamaika) on entinen jamaikalainen 400 metrin juoksija.


title: Gregory Haughton

text: Haughton karsiutui 1992 Soulin nuorten MM-kisoissa 400 metrin alkuerissä ajalla 47,73, mutta oli samoissa kisoissa mukana Jamaikan joukkueessa, joka voitti hopeaa 4 x 400 metrin viestijuoksussa. Seuraavana vuonna hän voitti 400 metrillä Keski-Amerikan mestaruuden ja sijoittui Stuttgartin MM-kisoissa kuudenneksi ajalla 45,63. Göteborgin MM-kisoissa 1995 hän voitti 400 metrin henkilökohtaisessa kilpailussa MM-pronssia ajalla 44,56 ja oli mukana voittamassa pitkässä viestissä MM-hopeaa. Seuraavana vuonna hän voitti Jamaikan joukkueessa 4 x 400 metrin viestissä olympiapronssia Atlantan olympialaisissa. Pariisin sisäratojen MM-kisoissa 1997 hän oli mukana voittamassa viestissä MM-hopeaa ja samana vuonna Ateenan ulkoratojen MM-kisoissa pitkän viestin MM-hopeaa, kun kilpailun voittanut Yhdysvaltain viestijoukkue hylättiin myöhemmin.


title: Gregory Haughton

text: Haughton oli 1998 mukana voittamassa 4 x 400 metrin viestissä kultaa Kansainyhteisön kisoissa ja hopeaa Keski-Amerikan mestaruuskisoissa. Seuraavana vuonna hän voitti Pan-Amerikan kisoissa kultaa sekä 400 metrillä että 4 x 400 metrin viestissä. Sevillan MM-kisoissa hän sijoittui 400 metrin henkilökohtaisessa kilpailussa kuudenneksi ja oli samoissa kisoissa mukana voittamassa pitkässä viestissä MM-hopeaa. Sekä Ateenan että Sevillan MM-kilpailuissa Jamaikan joukkue nousi pitkässä viestissä sijan ylöspäin Yhdysvaltain joukkueen hylkäämisen jälkeen. Sydneyn olympialaisissa 2000 Haughton voitti olympiapronssia 400 metrin juoksussa ja hopeaa 4 x 400 metrin viestissä. Viestissä Jamaika sijoittui alun perin kolmanneksi, mutta nousi vuonna 2012 Antonio Pettigrew'n dopingtapauksen jälkeen toiseksi. Kauden 2000 lopussa hän juoksi GP-finaalissa neljänneksi. Seuraavana vuonna hän juoksi Lissabonin MM-hallikilpailuissa neljänneksi Jamaikan joukkueessa pitkässä viestissä. Sijoitus koheni kolmanneksi jälleen Yhdysvaltain joukkueen hylkäyksen jälkeen. Myöhemmin kesällä hän voitti Edmontonin MM-kisoissa 400 metrillä MM-pronssia sekä pitkässä viestissä MM-hopeaa, kun alun perin voittajaksi juossut Yhdysvaltain joukkue hylättiin. Vuonna 2002 hän oli toinen GP-finaalissa. Budapestin sisäratojen MM-kisoissa 2004 Haughton karsiutui 400 metrin henkilökohtaisessa kilpailussa välierissä, mutta oli voittamassa viestissä MM-kultaa.


title: Glen Drover

text: Glen Drover (s. 25. toukokuuta 1969 Ottawa, Kanada) on kanadalainen kitaristi, joka tunnetaan urastaan Megadethin ja King Diamondin kanssa.


title: Glen Drover

text: Glen aloitti kitaransoiton 10-vuotiaana, ja hänellä oli nuoruusvuosinaan useita yhtyeitä veljensä Shawn Droverin kanssa. Veljekset perustivat vuonna 1993 oman yhtyeensä Eidolonin, joka on julkaissut kahdeksan levytystä. Eidolonin ohella hän toimi myös Testament-yhtyeen kiertuemuusikkona ja kitaransoitonopettajana.


title: Glen Drover

text: Glen on luonut lyhyen uran King Diamondin kanssa vuosina 1998-2000. Hän oli mukana yhdellä King Diamondin studioalbumilla, "House of God" (2000). Kiertueen jälkeen Drover erosi yhtyeestä jotta voisi keskittyä enemmän uraan Eidolonin kanssa.


title: Glen Drover

text: Drover liittyi Megadethiin kitaristiksi vuonna 2004 yhtyeen palatessa esiintymislavoille. Glenin veli Shawn ihaili kovasti Megadethin tuotantoa jo nuorena ja Glen päätti kertoa Shawnin taidoista Megadethin keulakuvalle, Dave Mustainelle, joka järjesti Shawnin yhtyeeseen. Drover soitti Megadethissa vuoteen 2008, jolloin hänet korvasi Chris Broderick.


title: Aleksandr Usov

text: Aleksandr Usov (, s. 2. maaliskuuta 1976) on venäläinen entinen 400 metrin juoksija.


title: Aleksandr Usov

text: Usov voitti 2003 Venäjän sisäratojen mestaruuden 400 metrillä. Seuraavana vuonna hän oli Budapestin sisäratojen MM-kisoissa mukana Venäjän joukkueessa, joka voitti 4 x 400 metrin viestijuoksussa MM-hopeaa.


title: Ernie Wise

text: Ernie Wise OBE (syntymänimeltään Ernest Wiseman, 27. marraskuuta 1925 – 21. maaliskuuta 1999) oli brittiläinen koomikko, joka muodosti yhdessä Eric Morecamben kanssa komediaduon Morecambe & Wise.


title: Ernie Wise

text: Wisen oikea nimi oli Ernest Wiseman, mutta hän muutti sen lähteäkseen showbisnekseen, johon hän pääsikin nuoressä iässä esiintyessään laulajana musiikkihallissa. Hän syntyi Leedsissä, Yorkshiressa. Hänen isänsä Harry, junarataportieeri, oli myös laulaja ja he esiintyivät yhdessä nimellä "Bert Carson and his Little Wonder" ("Bert Carson ja hänen pikkuihmeensä"). 1939 hän esiintyi brittikoomikko Arthur Askeyn kanssa tämän "Bandwagon"-ohjelmassa.


title: Ernie Wise

text: Ernie yhdisti voimansa Eric Morecamben kanssa vuonna 1941, ja heistä tuli yksi suurimmista komediaduoista koskaan. He saivat nimeä radiossa ja siirtyivät televisioon vuonna 1955. Yli kahdenkymmenen vuoden ajan heillä oli säännöllisiä sarjoja ITV:n ja BBC:n kanssa. Heidän tavaramerkkinsä oli tapa jolla he kutsuivat julkimoita ohjelmaansa vain tehdäkseen heistä pilaa.


title: Ernie Wise

text: Seuraten Ericin kuolemaa sydänkohtauksesta 1984, Ernie vietti paljon aikaansa Floridassa ja teki vain satunnaisia esiintymisiä, yleensä muistellen edesmennyttä kumppaniaan, vaikka hän esiintyikin säännöllisesti osanottajana ITV:n versiossa suositusta visailuohjelmasta "What's My Line?"


title: Ernie Wise

text: Britanniassa Ernie asui luksusasunnossa Thames-joen törmällä Maidenheadissä, Berkshiressa. Hän sai lievän halvauksen joulukuussa 1993, jota seurasi toinen elokuussa 1995. Ernie ilmoitti virallisesti jäävänsä eläkkeelle showbisneksestä kuntonsa heiketessä 70. syntymäpäivänään.


title: Ernie Wise

text: Ernie Wise kuoli sydänkohtaukseen sairaalassa Buckinghamshiressa 73-vuotiaana, lukuisien terveysongelmien seurauksena. Hän kuoli ennen vaimoaan, jonka oli nainut tammikuussa 1953. He eivät saaneet lapsia.


title: Virginia Davis

text: Virginia Davis (31. joulukuuta 1918 Kansas City, Missouri, Yhdysvallat – 15. elokuuta 2009 Corona, Kalifornia) oli yhdysvaltalainen näyttelijä. Hän tuli tunnetuksi etenkin mykkäelokuvan lapsitähtenä.


title: Virginia Davis

text: Hänen tunnetuimmat elokuvansa ovat Walt Disneyn tuottamat Alice-lyhytelokuvat. Elokuvissa Alice-niminen tyttö liikkuu mustavalkoisessa piirrosmaailmassa. Alice-elokuvat olivatkin ensimmäisiä Walt Disneyn tuottamia elokuvia. Virginia Davis valittiin yhdeksi Disney Legends -arvonimen haltijaksi. Aikuisena Davisista tuli tanssija.


title: Ahmed Zewail

text: Ahmed Hassan Zewail (; 26. helmikuuta 1946 Damanhur, Egypti – 2. elokuuta 2016 Yhdysvallat) oli egyptiläissyntyinen yhdysvaltalainen tiedemies, joka sai vuonna 1999 Nobelin kemianpalkinnon työstään fysikaalisen kemian alalla. Hän tutki erityisesti kemiallisten reaktioiden siirtymätiloja femtosekuntilaserspektroskopian avulla. Hän oli Yhdysvaltojen kansalainen vuodesta 1982.


title: Ahmed Zewail

text: Zewail syntyi 1946 Damanhurissa ja kasvoi Disukissa. Hänen vanhempansa olivat Hassan ja Rawhia Dar. Hänen isänsä työskenteli ensin polkupyörä- ja moottoripyöräasentajana ja sitten valtion virkamiehenä.


title: Ahmed Zewail

text: Zewali kävi valtion kouluissa ja pääsi sen jälkeen opiskelemaan kemiaa Aleksandrian yliopistoon. Hän valmistui luonnontieteiden kandidaatiksi 1967 ja maisteriksi 1969. Hän toimi yliopisto-opettajana myös vuodet 1967–1969.


title: Ahmed Zewail

text: Valmistuttuaan Aleksandrian yliopistosta Zewail päätti jatkaa opintojaan Yhdysvalloissa, vaikka hänen englannin taitonsa oli vielä tuolloin melko heikko. Hän teki jatko-opintojaan Pennsylvanian yliopistossa Robin Hochstrasserin alaisuudessa ja tutki uusia spektroskopiamenetelmiä. Tohtoriksi Zewail valmistui 1974. Väitöskirjan jälkeistä tutkimusta Zewail teki Charles B. Harrisin alaisuudessa Kalifornian yliopistossa Berkeleyssä. Siellä hän tutki koherenssia moniulotteisissa järjestelmissä ja kiinteiden aineiden energian siirtymistä.


title: Ahmed Zewail

text: Zewali sai väitöskirjan jälkeiset tutkimuksensa valmiiksi 1976, jolloin hän aloitti California Institute of Technologyssä yliassistenttina. Apulaisprefessoriksi hänet nimettiin 1978 ja professoriksi 1982. Hän toimi fysikaalisen kemian professorina vuoteen 1989.


title: Ahmed Zewail

text: Zewali johti 1980-luvun ja suurimman osan 1990-lukua ryhmää, joka tutki femtokemiaa, jossa tutkitaan kemiallisia reaktioita hyvin pienissä ajanjaksoissa. Vielä 1970-luvulla kemistit ajattelivat molekyylien viritystilojen välisestä dynamiikasta eri tavalla kuin nykyään.


title: Ahmed Zewail

text: Zewalin ryhmä onnistui selventämään reaktiodynamiikkaa ja valottamaan atomien kvanttimekanistista kehittymistä molekyyleissä. Hän käytti tutkimuksissaan paljon kahden valopulssin tekniikkaa, jossa ensimmäisellä pulssilla aiheutettiin kemiallinen reaktio ja toisella havainnoitiin reaktion seuraus. Zewailin kehittämilla ultranopeilla lasereilla oli mahdollista ”valokuvata” kemiallisten sidosten katkeaminen ja muodostuminen. Tästä työstään Zewali palkittiin 1999 Nobelin kemianpalkinnolla.


title: Ahmed Zewail

text: Zewali toimi 1990–1997 Caltechissä kemiallisen fysiikan Linus Pauling -professorina ja vuodesta 1997 kemian Linus Pauling -professorina. 1990-luvulla Zewali siirtyi tutkimaan mikroskopian uutta muotoa, jossa käytettiin ultranopeita elektronipulsseja. Zewalin haaveissa oli jopa saada Linus Paulingin tavoinen toinen Nobel-palkinto.


title: Ahmed Zewail

text: Zewali kehitti 1991 uudentyyppisen elektronimikroskoopin, joka käytti hyväkseen ultranopeita laseria ja valosähköistä ilmiötä. Sen avulla femtosekunnissa lähetetyllä elektronivirralla pystyi tutkimaan atomien dynamiikkaa kiinteissä aineissa ja niiden pinnalla.


title: Ahmed Zewail

text: Uransa aikana Zewali kirjoitti kaikkiaan noin 600 artikkelia ja 14 kirjaa.


title: Ahmed Zewail

text: Zewalin poliittisen näkemyksen mukaan tiede ylittää valtioiden rajat. Hän olikin uransa aikana poliittisesti aktiivinen ja kirjoitti myös kansainvälisisestä politiikasta.


title: Ahmed Zewail

text: Zewalin poliittisesta ajattelusta esimerkkinä on vuoden 1983 Valokemian ja -biologian kansainvälinen konferenssi, jonka hän järjesti Aleksandriassa. Hän pyrki koko uransa ajan nykyaikaistamaan arabimaailman tiedekenttää. Aleksandriassa suurin osa arabitieteilijöistä määrättiin lähtemään paikalta, kun israelilaiset saapuivat paikalle. Zewali ei lähtenyt, vaan hän julkisesti tuomitsi hallitukset, jotka pyrkivät tällaiseen hajottavaan toimintaan.


title: Ahmed Zewail

text: Barack Obama nimitti 2009 Zewailin tieteen ja tekniikan neuvostoonsa. Samana vuonna hänet valittiin Yhdysvaltain ensimmäiseksi Lähi-idän-tiedelähettilääksi. Egyptissä perustettiin 2011 Zewail City of Science and Technology -instituutti kansallisen tieteen elvyttämiseksi, ja Zewail valittiin sen hallituksen ensimmäiseksi puheenjohtajaksi.


title: Valkoinen norsu

text: Valkoinen norsu on sanonta, jolla tarkoitetaan näennäisen arvokasta, mutta todellisuudessa vain kuluja aiheuttavaa kohdetta.


title: Valkoinen norsu

text:
Sanonta on peräisin Kaakkois-Aasiasta. Täysvalkoinen albiinonorsu on harvinainen ja arvostettu, ja se on ollut Kaakkois-Aasiassa hallitsijoiden statussymboli, jonka uskottiin tuovan vaurautta ja onnea koko kansalle.
Tradition mukaan Buddhan äiti näki unessa valkoisen norsun tuovan hänelle lootuksenkukan, joka on viisauden ja puhtauden symboli. Koska eläintä pidettiin pyhänä eikä sitä saanut käyttää mihinkään työntekoon, valkoisen norsun saaminen lahjana hallitsijalta oli samalla sekä siunaus että kirous: siunaus koska eläin oli pyhä ja osoitus hallitsijan mielisuosiosta; kirous, norsustahan oli vain kuluja, koska sillä ei ollut mitään varsinaista käyttöä.


title: Sahahai

text: Sahahai ("Pristiophorus cirratus") on sahahaiden heimon kalalaji. Sahahain elinalue on Australian etelärannikolla Intian valtameressä.


title: Sahahai

text: Sahahain pää on litteä ja sillä on pitkä ja kapea, kärkeä kohti kapeneva kuono, jonka pituus on lähes 30 % kalan koko pituudesta. Kuonon sivuilla on noin 20 hammasmaista uloketta, mikä tekee siitä sahamaisen. Kuonon alla, noin puolessa välissä on huomattavan pitkien viiksisäikeiden pari. Hai kasvaa tyypillisesti metrin mittaan, ja enimmillään 135-senttiseksi.


title: Sahahai

text: Sahahai on pohjakala, joka elää mannerjalustan alueella ja myös mannerrinteessä, usein parvissa. Se syö pieniä kaloja ja äyriäisiä.


title: Sahahai

text: Sahahai lisääntyy ovovivipaarisesti, munat kehittyvät naaraan sisällä. Poikaset, joita enimmillään voi olla pari kymmentä, syntyvät runsaan 30 cm:n pituisina. Kala voi elää 15-vuotiaaksi.


title: Sahahai

text: Sahahai on kalastuksen kohde ja sen lihaa pidetään erinomaisena.


title: Thomas R. Marshall

text: Thomas Riley Marshall (14. maaliskuuta 1854 – 1. kesäkuuta 1925) oli Yhdysvaltain varapresidentti 1913–1921.


title: Thomas R. Marshall

text: Marshall aloitti uransa lakimiehenä Columbia Cityssä, Indianassa vuonna 1875. Hän toimi Indianan kuvernöörinä 1909–1913, jona aikana hän tuli tunnetuksi pakkosterilointilakien vastustajana. Hänet valittiin Woodrow Wilsonin varapresidentiksi 1912 ja uudelleen 1916.


title: Thomas R. Marshall

text: Marshall ja Wilson olivat hyvin erilaisia ihmisiä ja inhosivat toisiaan, mutta kykenivät silti jonkinlaiseen yhteistyöhön. Marshall halveksi avoimesti tehtäväänsä varapresidenttinä, lopetti pian osallistumisen hallituksen kokouksiin ja toivoi rauhallista toimistoa jossa voisi istua jalat pöydällä tupakoimassa. Silti Wilson pyysi hänet varapresidentikseen myös toiselle kaudelleen, ja pyysi Marshallia johtaman hallitusta sillä aikaa kun Wilson matkusteli Euroopassa ja edisti Kansainliiton asioita.


title: Thomas R. Marshall

text: Kun Wilson menetti työkykynsä 1919, Marshall ei halunnut ottaa hänen tehtäväänsä siltä varalta, että Wilson vielä palaisi töihin ja heidän välilleen syttyisi sisällissota.


title: Nakertaja

text: Nakertaja (aikaisemmalta nimeltään Uusikylä) on Kajaanin kaupunginosa. Se sijaitsee noin 5 kilometriä kaupungin keskustasta pohjoiseen. Nakertajassa on asukkaita noin 2 200.. Nakertajan naapurikylä on Hetteenmäki.


title: Nakertaja

text: Nakertajassa sijaitsee päiväkoti, alakoulu jossa on n. 200 oppilasta sekä kylätalo Vanahis. Aiemmin Nakertajassa myös toimivat lähikauppa Siwa ja Posti. Nakertajan alakoululta lähtee talvisin hiihtolatuna käytettävä pururata, joka kulkee Hetteenmäen kautta ja haarautuu Pöllyvaaran ulkoilualueelle sekä Kirkkoaholle. Nakertajassa on kaksi urheilukenttää, pienempi alakoululla ja isompi Paltaniementien vieressä. Isomman urheilukentän vieressä toimivat seurakunta ja iltapäiväkerho. Kulkuyhteydet Nakertajasta Kajaaniin ovat heikohkot.


title: Nakertaja

text: Kylä kuului Uusikylä-nimisenä alun perin Paltamoon, kunnes se liitettiin Kajaanin maalaiskuntaan vuonna 1954. Kylän nimi vaihtui Nakertajaksi vuonna 1957.


title: Nakertaja

text: Nakertajalla on oma postiosoite Nakertaja, ja toisin kuin muilla Kajaanin taajama-alueen kaupunginosilla postiosoite on Kajaani, Nakertajalla on oma postiosoite "87830 Nakertaja".


title: Tracey Gold

text: Tracey Gold (s. 16. toukokuuta 1969) on yhdysvaltalainen näyttelijä. Hän sai tunnetuimman roolinsa, Carol Seaverin osan "Growing Pains" -televisiosarjassa 1980-luvulla.


title: Tracey Gold

text: Gold syntyi New Yorkissa ja esiintyi mainoksissa jo nelivuotiaana. Hän on näytellyt muun muassa elokuvissa "For the love of Nancy" (1994) "Tappava intohimo" (1995), "Musta menneisyys" (1996) ja "Likainen pieni salaisuus" (1998). Hänen sisarensa on näyttelijä Missy Gold.


title: Tracey Gold

text: Anoreksia on vaivannut Goldia ajoittain. Oireita ilmeni jo ennen teini-ikää, ja sairaus alkoi jälleen paheta 1980–1990-lukujen vaihteessa. Gold on naimisissa Roby Marshallin kanssa ja heillä on neljä lasta.


title: Tracey Gold

text: Gold pidätettiin 3. syyskuuta 2004 epäiltynä rattijuopumuksesta, ja hänelle määrättiin 240 tuntia yhdyskuntapalvelua.


title: Freak Nasty

text: Freak Nasty on hip-hop -musiikkia levyttävä artisti. Hän on parhaiten tunnettu vuoden 1997 menestyksekkäästä sinkustaan "Da' Dip" (when I dip, you dip, we dip).


title: Freak Nasty

text: New Orleansissa syntynyt Freak Nasty aloitti uransa DJ:nä ja tuottajana. Hän oli toinen bändissä PMW. Hänen ensimmäinen albuminsa "Freak Nasty" ei menestynyt kovin hyvin, myyden vain noin 300,000 kappaletta. Hänen seuraava julkaisunsa "Controversee... That's Life... And That's the Way It Is", oli paljon suurempi hitti ja myi yli 5 miljoonaa kappaletta, suurimmaksi osaksi hänen "smash hit" sinkun "Da' Dip":in johdosta.


title: Master Series (Kolmas Nainen)

text: Master Series on suomalaisen Kolmas Nainen -rockyhtyeen kolmas kokoelma-albumi. Se julkaistiin vuonna 1996. Levy sisältää "Hyvää ja kaunista"- ja "Hikiset siivut" -albumit kokonaisuudessaan, lukuun ottamatta kappaleita: "Bussiraiskan surumarssi", "Onneksi voin unohtaa" ja "Vuoret tuuli pois puhaltaa".


title: Giljotiini (televisio-ohjelma)

text: Giljotiini oli vuosina 2001–2003 televisiokanava Nelosella esitetty suomalaiseen formaattiin perustuva visailuohjelma, jota juonsi aluksi Jukka-Pekka Palo. Vuonna 2002 hänet vaihdettiin Janne Virtaseen, koska katsojapalautetta oli tullut juontaja Palon tylystä kohtelusta kilpailijoita kohtaan. Ohjelman ohjasi Matti Palvalehto, ja se sai vuoden 2002 Formaatti-Finlandia-palkinnon. Ohjelman ohjelmaoptio myytiin 13 maahan.


title: Giljotiini (televisio-ohjelma)

text: Joka jakson alussa oli seitsemän kilpailijaa, joiden tehtävänä oli tietää, kuka ei tiedä vastausta juontajan esittämään kysymykseen. Silloin kilpailijan tuli haastaa vastakilpailija, ja jos tämä ei tiennyt vastausta, hän putosi pelistä pois ja haastaja pääsi jatkamaan pelin seuraavalle kierrokselle. Jos taas haastettava tiesi vastauksen, haastaja putosi pelistä pois. Pelin voi siis voittaa, vaikkei tietänyt vastausta yhteenkään kysymykseen. Joka jakson lopussa oli kahden viimeiseksi tulleen kilpailijan välinen finaali, jossa piti haastaa vastustaja, jos hän ei tiennyt oikeaa vastausta. Finaalissa haasteen sai peruuttaa kerran.


title: Giljotiini (televisio-ohjelma)

text: Jokaisella kilpailijalla oli kilpailun alussa 1 000 markkaa (vuonna 2001) ja myöhemmin 200 euroa (vuosina 2002–2003), ja kilpailija sai toisen rahat vastustajan pudotessa pelistä pois. Jakson lopussa käytävässä finaalissa vastustajan rahoja ei kuitenkaan enää saanut itselleen. Joka jakson voittaja pääsi jatkamaan kilpailua välieriin, joista oli mahdollisuus päästä tuotantokauden päättävään finaalierään. Ohjelmaa tehtiin kaikkiaan kolme tuotantokautta.


title: Giljotiini (televisio-ohjelma)

text: Ohjelmassa oli kilpailijoina tavallisten ihmisten lisäksi myös paljon julkisuuden henkilöitä.


title: Adam Ant

text: Adam Ant, oikealta nimeltään Stuart Leslie Goddard (s. 3. marraskuuta 1954) on brittiläinen pop- ja punk-muusikko. Hän toimi 1970–1980-lukujen vaihteessa Adam & the Ants -yhtyeen laulusolistina.


title: Adam Ant

text: Ant syntyi vanhempiensa ainoana lapsena Marylebonessa, Lontoossa. Vuodesta 1982 hän on ollut soolouralla; ensimmäinen oma albumi "Friend or Foe" on kyseisen vuoden lokakuulta. Hän on tehnyt lisäksi ajoittaisia näyttelijäntöitä.


title: Adam Ant

text: Antin tunnetuimpiin lauluihin kuuluu single "Goody Two Shoes" edellä mainitulta esikoisalbumilta. Laulajalta on ilmestynyt omaelämäkerta "Stand and Deliver".


title: Adam Ant

text: Ant on sairastanut pitkään kaksisuuntaista mielialahäiriötä. Hänen on kerrottu kärsineen myös anoreksiasta.


title: Manolo Jiménez

text: Manuel ”Manolo” Jiménez Jiménez (s. 26. tammikuuta 1964 Arahal) on espanjalainen jalkapallovalmentaja ja entinen pelaaja. Kesästä 2018 lähtien hän on toiminut UD Las Palmasin päävalmentajana.


title: Manolo Jiménez

text: Hän on Sevillan seurahistorian eniten liigaotteluita pelannut pelaaja.


title: Manolo Jiménez

text: Jiménez oli pelipaikaltaan vasen laitapuolustaja ja edusti lähes koko uransa Sevillaa. Ensiesiintymisensä seuran edustusjoukkueessa ja Espanjan pääsarjassa Primera Divisiónissa hän teki 30. lokakuuta 1983 Real Valladolidia vastaan. 14 kauden aikana hän pelasi Sevillassa 354 pääsarjaottelua ja Espanjan cupin sekä Uefa-cupin ottelut mukaan lukien yhteensä 408 virallista ottelua. Pelaajauransa viimeisen kauden 1997–1998 Jiménez vietti Segunda Divisiónin Real Jaénissa.


title: Manolo Jiménez

text: Espanjan maajoukkuessa Jiménez pelasi 15 ottelua vuosina 1988–1990. Hän kuului joukkueen kokoonpanoon vuoden 1990 MM-kilpailuissa Italiassa.


title: Manolo Jiménez

text: Pelaajauransa jälkeen Jiménez siirtyi valmennustehtäviin. Hän aloitti kaudella 2000–2001 tuolloin Espanjan neljänneksi korkeimmalla sarjatasolla Tercera Divisiónissa pelanneen Sevillan B-joukkueen valmentajana ja luotsasi joukkueen jo ensimmäisellä kaudellaan sarjatasoa ylemmäs Segunda División B:hen.


title: Manolo Jiménez

text: Kaudet 2001–2007 Sevilla B pelasi pelasi Segunda División B:ssä, ja pääsi neljästi nousukarsintoihin sijoituttuaan lohkonsa kolmanneksi kausilla 2003–2004 ja 2005–2007 ja ensimmäiseksi kausilla 2004–2005 ja 2006–2007. Neljännellä yrittämällä, kauden 2006–2007 nousukarsinoissa, joukkue voitti Universidad LPGC:n ja Burgosin ja nousi lopulta Segunda Divisióniin, jossa se oli kausilla 2007–2009 ainoa reservijoukkue. B-joukkueen valmentajana Jiménez oli kasvattamassa pelaajia kuten José Antonio Reyes, Sergio Ramos, Kepa Blanco, Antonio Puerta, Federico Fazio ja Diego Capel.


title: Manolo Jiménez

text: Juande Ramosin jätettyä eroilmoituksensa 26. lokakuuta 2007 siirtyi Jiménez Sevillan edustusjoukkueen valmentajaksi. Hänen johdollaan joukkue sijoittui kaudella 2007–2008 lopulta viidenneksi ja kaudella 2008–2009 kolmanneksi. Mestarien liigassa 2009–2010 joukkue selvitti tiensä jatkoon lohkovoittajana, minkä lisäksi Jiménez johdatti joukkueen Espanjan cupin Copa del Reyn loppuotteluun. Sevilla putosi Mestareiden liigassa kuitenkin neljännesvälierissä TsSKA Moskovalle ja Jiménez sai pian tämän jälkeen potkut, kun joukkue pelasi tasan sarjassa viimeisenä ollutta Xereziä vastaan. Maaliskuun lopussa pelatun ottelun jälkeen Sevilla oli sarjassa viidentenä, ja se oli seitsemän ottelua perättäin ilman voittoa.


title: Manolo Jiménez

text: Lokakuussa 2010 Jiménez teki kesään 2012 ulottuvan sopimuksen kreikkalaisseura AEK Ateenan päävalmentajan tehtävistä. Jiménezin johdolla AEK eteni Kreikan cupin loppuotteluun, jossa se voitti Atromitosin 3–0. Pokaali oli AEK:n ensimmäinen sitten kevään 2002 cup-mestaruuden. Jiménez ja AEK purkivat sopimuksensa lokakuussa 2011 erimielisyyksien vuoksi. AEK oli aloittanut kautensa hyvin ollen neljän kierroksen jälkeen tasapisteissä liigan kärkijoukkueiden kanssa.


title: Manolo Jiménez

text: Uudenvuodenaattona 2011 La Ligan jumbojoukkue Real Zaragoza ilmoitti palkanneensa Jiménezin uudeksi päävalmentajakseen. Jiménezin johdolla Zaragoza nousi lopulta pois jumbosijalta ja voitettuaan neljä viimeistä liigaottelua se onnistui säilyttämään sarjapaikkansa. Kaudella 2012/13 Zaragoza joutui jälleen taistelemaan sarjapaikastaan. Lopulta taistelu päättyi pettymykseen ja Zaragoza putosi liigasta. Kauden jälkeen Jiménez sai potkut tehtävästään.


title: Manolo Jiménez

text: Marraskuussa 2013 Jiménezistä tuli qatarilaisen Al-Rayyanin päävalmentaja. Espanjalaisen tavoitteena oli pelastaa seura putoamiselta Qatarin liigasta. Taistelu ei riittänyt, vaan Al Rayyan putosi maalieron turvin pääsarjasta. Jiménez jatkoi seuran päävalmentajana kaudella 2014/15 tavoitteena nousu takaisin liigaan. Jiménez onnistui tavoitteessaan ja seura nousi Qatarqas Leaguen voittajana takaisin pääsarjaan. Kauden jälkeen Jiménez sai tehdä päävalmentajana tilaa Jorge Fossatiille.


title: Manolo Jiménez

text: Tammikuussa 2017 Jiménez allekirjoitti kauden loppuun ulottuvan sopimuksen Kreikan Superliigassa pelaavan AEK Ateenan kanssa. Jiménezin johdolla AEK selvitti kuuden vuoden tauon jälkeen tiensä europelien lohkovaiheeseen, kun se selvitti tiensä jatkoon Eurooppa-liigan karsinnoista. Lohkovaiheessa AEK voitti yhden ja pelasi viisi ottelua tasan edeten pudotuspeleihin, joissa tie katkesi FK Dynamo Kiovaa vastaan vierasmaalin turvin. Kreikan liigassa Jiménez luotsasi AEK:n mestariksi 24 vuoden jälkeen ja päätti näin Olympiakosin seitsemän vuoden valtakauden. Menestyksestä huolimatta AEK ei päässyt sopimukseen Jiménezin jatkosta ja hän jätti AEK:n kauden jälkeen.


title: Manolo Jiménez

text: AEK:sta lähtönsä jälkeen Jiménez teki sopimuksen Segundaan pudonneen UD Las Palmasin kanssa.


title: Ura

text: Ura on Kolmannen Naisen neljäs kokoelma-albumi, joka julkaistiin vuonna 1998. Se ylsi Suomen virallisen listan sijalle 2, ja se pysyi listalla yhteensä 31 viikkoa.


title: Ura

text: Albumia on myyty 78 161 kappaletta. Se myi ilmestymisvuotenaan kultaa.


title: Okahaarake

text: Okahaarake () on selkänikaman selänpuoleinen uloke, joka toimii kiinnityspintana selän ja eturaajan lihaksille. Atlaksen eli ensimmäisen kaulanikaman okahaarake puuttuu ja sen tilalla on ainoastaan pieni kyhmy, "tuberculum dorsale". Muissa kaulanikamissa okahaarake suurenee kaudaalisesti, poikkeuksena on kuitenkin hevonen, jolla okahaarake on ainoastaan seitsemännessä eli viimeisessä kaulanikamassa. Rintanikamien okahaarakket ovat kaikilla eläinlajeilla huomattavat ja ne muodostavat eläimillä selän korkeimman kohdan, säkän. Rintanikamien okahaarakkeet ovat suurimmillaan painavilla eläimillä, jotka tarvitsevat vahvoille selän lihaksilleen suuren kiinnittymispinta-alan. Lannenikamien okahaarakkeet suuntautuvat kaudaalisesti muilla eläimillä paitsi lehmällä, jolle ne suuntautuvat kraniaalisesti. Ristiluun okahaarakkeet ovat suuntautuneet kaudaalisesti.


title: Ali (nimi)

text: Ali on miehen etunimi. Nimi on yleinen varsinkin arabimaissa, mutta on tullut käyttöön myös Suomessa. Arabian kielessä sana "Ali" merkitsee "ylhäistä", "valtiasta". Suomessa nimi Ali on kuitenkin käsitetty lyhentymäksi Aleksanterista, ja sen mukaisesti Alin nimipäivä on samana päivänä kuin Aleksanterin, 11. syyskuuta


title: Ali (nimi)

text: Vuoden 2018 loppuun mennessä on Väestörekisterikeskuksen mukaan 6 537 suomalaista saanut nimekseen Ali. Heistä 5 500 on miehiä ja 1 037 naisia.


title: Jackie Coogan

text: John Leslie (Jackie) Coogan (26. lokakuuta 1914 Los Angeles, Kalifornia – 1. maaliskuuta 1984 Santa Monica, Kalifornia) oli yhdysvaltalainen näyttelijä.


title: Jackie Coogan

text: Coogan aloitti uransa lapsinäyttelijänä, ja hän olikin yksi mykkäelokuvan suurimmista lapsitähdistä. Hänen uransa tunnetuin elokuva on "Chaplinin poika" (The Kid, 1921). Toinen hänen tunnettu roolinsa oli nimirooli elokuvassa "Oliver Twist" (1922). Hän näytteli elokuvissa aina kuolemaansa saakka, vaikka aivan lapsuusajan loistoon hänen uransa ei enää koskaan noussut. Hän näytteli runsaasti televisiossa, kuten televisiosarjassa "The Addams Family" vuosina 1964–1968. Hän on saanut elokuvaurastaan tähden Hollywood Walk of Famelle.


title: Jackie Coogan

text: Coogan muistetaan erityisesti tapauksesta, jossa hän haastoi äitinsä ja isäpuolensa oikeuteen heidän tuhlattua poikansa omaisuuden, jonka hän oli tienannut mykkäelokuvistaan. Hän sai kuitenkin oikeusteitse takaisin vain 126000 dollaria. Tapaus aiheutti Coogan-ilmiönä tunnetun lain syntymiseen, jonka mukaan lapsinäyttelijän tienaama omaisuus turvataan, kunnes hän tulee täysi-ikäiseksi.


title: Jackie Coogan

text: Toisen maailmansodan aikaan Coogan palveli Yhdysvaltain ilmavoimissa ja myöhemmin osallistui taisteluihin Intiassa ja Burmassa.


title: Jackie Coogan

text: Jackie Coogan oli elämänsä aikana neljä kertaa naimisissa mm. näyttelijätär Betty Grablen kanssa. Hän oli myös neljän lapsen isä. Hän kuoli sydänkohtaukseen 69-vuotiaana.


title: Rattle & Snake – Live

text: Rattle & Snake – Live on suomalaisen Kolmas Nainen -rockyhtyeen live-albumi. Se julkaistiin vuonna 2000.


title: Aimar-Charles-Marie de Nicolaï

text: Aimar-Charles-Marie de Nicolaï (14. elokuuta 1747 Pariisi – 7. heinäkuuta 1794 Pariisi) oli Ranskan valtion tilintarkastusviraston pääjohtaja ja Ranskan akatemian jäsen.


title: Aimar-Charles-Marie de Nicolaï

text: Hänet valittiin akatemian jäseneksi 18. joulukuuta 788, ja hän korvasi markiisi François-Jean de Chastellux'n tuolilla numero 2. Hänelle piti vastaanottopuheen Claude Carloman de Rulhière 12. maaliskuuta 1789. Vastauspuheessaan hän sai kuuntelijansa hämilleen ja suuren yleisön marmattamaan, sillä hän puolusti kuningas Ludvig XVI:ta.


title: Aimar-Charles-Marie de Nicolaï

text: Ilmeisesti tuo puolustuspuhe sinetöi hänen kohtalonsa, sillä hän kuoli viidenkymmenenyhdeksän muun tuomitun kanssa giljotiinilla 2. heinäkuuta 1794. Hänen tuomiostaan saatiin lukea vallankumouksellisesta Moniteur-lehdestä: "Nicolaï tuo ilmi asettuneensa kansan vihollisen puolelle ja juonitellen kansan vapautta ja turvallisuutta vastaan, saaden aikaan kapinan vankilassa ja kansakunnan edustajien vähättelyn, jne., on tuomittu kuolemaan 19. messidor-kuuta".


title: Diran Noubar

text: Diran Noubar (oik. Frederic Diran Noubar Alexanian, s. 5. lokakuuta 1975 Lyon) on ranskalainen elokuvaohjaaja, joka on keskittynyt dokumenttielokuviin.


title: Diran Noubar

text: Noubarin ensimmäinen pitkä dokumentti "Armenia, A Country under Blockade" (2005) kertoi Turkin laittoman saarron vaikutuksista Armeniaan. Dokumentti esitettiin 2005 "Myrtle Beach International Film Festival" -tapahtumassa, samoin kuin Jerevanin kansainvälisillä elokuvafestivaaleilla, Golden Apricots -tapahtumassa. Dokumentin kertojaäänenä toimi System of a Down -yhtyeen armenialaistaustainen laulaja Serj Tankian. Noubar sävelsi itse dokumentin teemamusiikin.


title: Diran Noubar

text: Noubarin toinen pitkä dokumentti "Over the Madness" (2007) kertoo metalliyhtye Paradise Lostin 20-vuotisesta taipaleesta, jonka aikana yhtye on myynyt yli kaksi miljoonaa levyä ja myötävaikuttanut erittäin vahvasti goottimetallin syntyyn.


title: Diran Noubar

text: Noubar on myös ohjannut musiikkivideon ”Baby”. Kappale on Serj Tankianin ensimmäiseltä sooloalbumilta "Elect the Dead".


title: Diran Noubar

text: Noubar omistaa elokuvatuotantoyhtiö Kayane Productionsin sekä itsenäisen levy-yhtiön Antranik Recordsin. Kummatkin yhtiöt sijaitsevat Los Angelesissa, Kaliforniassa.


title: Kissology Volume Two: 1978–1991

text:
Kissology Volume Two: 1978–1991 on 14. elokuuta 2007 julkaistu Kissin DVD-kokoelma. DVD sisältää studio- ja livemateriaalia vuosilta 1978–1991.
Nippon Budokan – Tokio, Japani 21. huhtikuuta 1988


title: Kissology Volume Two: 1978–1991

text: 10. Rock and Roll All Nite


title: Kissology Volume Two: 1978–1991

text: Capital Center – Largo, MD 8. heinäkuuta 1979


title: Kissology Volume Two: 1978–1991

text: The Ritz New York, NY 13. elokuuta 1988


title: Kissology Volume Three: 1992–2000

text: Kissology Volume Three: 1992–2000 on 18. joulukuuta 2007 julkaistu Kissin DVD-kokoelma, joka sisältää studio- ja livemateriaalia vuosilta 1992–2000.


title: Petr Eben

text: Petr Eben (22. tammikuuta 1929 – 24. lokakuuta 2007) oli tšekkiläinen säveltäjä.


title: Petr Eben

text: Eben syntyi Žamberkissa ja vietti nuoruutensa Český Krumlovissa. Hän aloitti opintonsa pianistina, sellistinä sekä urkurina ja pääsi myöhemmin Prahan musiikkiakatemiaan opiskelemaan pianonsoittoa ja sävellystä. Hän itse opetti myöhemmin sekä Prahassa että kokonaan Tšekin ulkopuolella.


title: Petr Eben

text: Eben oli maansa nykysäveltäjistä kansainvälisesti tunnetuimpia. Hänen tuotantonsa on tyylillisesti monipuolista, ja siihen kuuluvat muiden muassa oratorio "Apologia Socratus" ja baletti "Kletby a dobroreceni". Hän sävelsi paljon myös uruille, jopa kaksi konserttoa.


title: Petr Eben

text: Eben kuoli Prahassa 78-vuotiaana.


title: Lauteilla

text: Lauteilla on suomalaisen Kolmas Nainen -rockyhtyeen live-DVD. Se julkaistiin vuonna 2004. DVD sisältää yhtyeen Tavastian ja Ratinan keikat elokuulta 2004, "Backstage-dokumentin" sekä yhtyeen diskografian.


title: Lauteilla

text: Mukana on myös kokoelma-CD, mikä sisältää Kolmannen Naisen suurimmat hitit koko sen uralta.


title: Dieter Schnebel

text: Dieter Schnebel (14. maaliskuuta 1930 – 20. toukokuuta 2018) oli saksalainen säveltäjä.


title: Dieter Schnebel

text: Schnebel opiskeli Hochschule für Musik Freiburgissa ja toimi vuosina 1976–1995 kokeellisen musiikin professorina Universität der Künste Berlinissä.


title: Dieter Schnebel

text: Schnebel on arvostettu sekä säveltäjänä että opettajana, ja hänelle myönnettiin vuonna 1999 Eurooppalaisen kirkkomusiikin palkinto. Hänen julkaistuun tuotantoonsa kuuluu monenlaista modernistista musiikkia ja sovituksia.


title: Riku Korhonen (näyttelijä)

text: Riku Korhonen (s. 1975) on suomalainen näyttelijä. Hänet tunnetaan muun muassa suomalaisesta saippuadraamasarjasta "Salatut elämät", jossa hän esitti Sebastian Vuorelaa vuonna 2007.


title: Ilse

text: Ilse on naisen etunimi, saksalainen muunnos nimestä Elisabeth.


title: Ilse

text: Suomessa nimi Ilse on 1900-luvun alusta vuoden 2009 loppuun mennessä annettu Väestörekisterikeskuksen tietojen mukaan 979 henkilölle. Nimeä ei ole suomenkielisessä kalenterissa, mutta suomenruotsalaisen kalenterin mukaan Ilsen nimipäivä on 14. lokakuuta.


title: Kathleen Barr

text: Kathleen Barr (s. 6. huhtikuuta 1967) on kanadalainen ääninäyttelijä, joka sai vuonna 2000 Annie-ehdokkuuden animaatiosarjasta Dragon Tales.


title: Kathleen Barr

text: Barr esiintyi aluksi teattereissa, jonka jälkeen hän siirtyi ääninäyttelijäksi 1990-luvulla, jolloin Barr teki ensimmäisen roolinsa animaatiossa Battletoads. Muutama vuosi myöhemmin hän sai ensimmäisen merkittävän roolin ReBootissa, jossa hän toimi vuosien 1994–2001 aikana. Uransa alkuvaiheessa Barr teki dubbauksia ja tekee niitä edelleenkin alkuperäisten ääniroolien lisäksi. Vuonna 1999 Barr oli Kevinin äänenä Ed, Edd n Eddyssä vuoteen 2007 asti ja vuonna 1999 Wheezien äänenä Dragon Talesissa, josta hän sai Annie-ehdokkuuden vuonna 2000. Kaksi vuotta myöhemmin Barr oli He-Man animaation uusitussa versiossa Evil-Lynin äänenä. Muita animaatioita, joissa Barr on tehnyt äänirooleja ovat ¡Mucha Lucha!, Class of the Titans, Pucca ja Johnny Test. Vuonna 2009 hän uusi Kevinin roolinsa elokuvassa "Ed, Edd n Eddy's Big Picture Show".


title: Matti Fält

text: Matti Jaakko Fält (26. toukokuuta 1894 Oulujoki – 13. elokuuta 1917 Hannover, Saksa) oli jääkäri ja puuseppä. Hänen vanhempansa olivat torppari Matti Fält ja Liisa Hatunen.


title: Matti Fält

text: Matti Fält oli kansakoulun käynyt. Hän värväytyi jääkäriksi Saksaan Jääkäripataljoona 27:n pioneerikomppaniaan, jonne hän saapui 4. marraskuuta 1915. Hän menehtyi haavoihinsa Hannoverin sotilassairaalassa haavoituttuaan Schmardenin taistelussa 25. heinäkuuta 1916. Fält oli hoidettavana sairaalassa yli vuoden ennen menehtymistään, ja oli viimeinen itärintaman taisteluissa kuollut suomalainen jääkäri. Fält palkittiin toisen luokan Rautaristillä 12. elokuuta 1916. Suomen jääkärien historiikeissa hänelle on annettu kunnianimeksi "Schmardenin sankari". Fält on haudattu Hannoverin sotilashautausmaalle, mutta Oulujoen hautausmaalla on hänen nimensä Vapaussodan muistokivessä.


title: Matti Fält

text: Matti Fält oli historioitsija ja professori Olavi K. Fältin isän setä.


title: Matti Fält

text: Pioneerikomppanian kokki Fält jätti kenttäkeittiönsä ja päätti ilmoittautua vapaaehtoisena Schmardenissa 25. heinäkuuta 1916 toteutettuun venäläisten eteen työnnettyjen asemien tuhoamisretkeen ansaitakseen oman Rautaristinsä. Ristinsä hän myös sai, mutta hintakin oli kova, sillä hän haavoittui taistelussa kiväärinluodista menettäen oikean silmänsä ja jääden verenvuodon heikentämänä metsään makaamaan. Paikalle ilmaantui myöhemmin vihollisen sotilas, joka yritti vangita Fältin. Seuranneessa nujakassa Fält surmasi vastustajan pistimellä. Lähes viisi vuorokautta haavoittumisensa jälkeen, 29. heinäkuuta, Fält onnistui palaamaan saksalaisten asemiin. Hän kuoli runsas vuosi myöhemmin vammojensa komplikaatioihin sotasairaalassa.


title: Matti Fält

text: Aarne Sihvo on kirjoittanut Matti Fältin muistoksi runon.


title: Jaakko Mikkonen

text: Jaakko Herman Mikkonen () oli suomalainen jääkäri. Hän sai sotilaskoulutuksensa ensimmäisen maailmansodan aikana Saksassa, ja sai tulikasteensa Saksan itärintamalla Riianlahdella vuonna 1916. Hän kaatui Aa-joella käydyssä taistelussa.


title: Jaakko Mikkonen

text: Hänen vanhempansa olivat työmies Herman Mikkonen ja Kaisa Albertiina Särkioja. Mikkonen kävi kansakoulun Kalajoella.


title: Jaakko Mikkonen

text: Mikkonen työskenteli työmiehenä Kalajoella, kunnes liittyi vapaaehtoisena Saksassa sotilaskoulutusta antavan jääkäripataljoona 27:n täydennysjoukkoon 16. kesäkuuta 1916, josta hänet siirrettiin 4. lokakuuta 1916 pataljoonan pioneerikomppaniaan. Hän otti osaa taisteluihin ensimmäisessä maailmansodassa Saksan itärintamalla Riianlahdella ja Aa-joella, jossa hän kaatui saatuaan osuman päähänsä kranaatin sirpaleesta 7. tammikuuta 1917 kello 22. Tuolloin pioneerikomppania oli siirtymässä pois rintamavastuusta Wynekenin luonna, jossa se oli hetkeä aikaisemmin tukkinut noin 3 kilometrin aukon rintamalinjassa. Hänet haudattiin Sumarakin kylän lähellä olevaan sotilashautausmaahan , mutta hänen nimensä on Kalajoen sankarihautapatsaassa.


title: Jaakko Mikkonen

text: Jääkäritoveri Aarne Kuula kirjoitti päiväkirjaansa: "”Mikkonen sai niin pahan täräyksen kranaatista että kuoli ennen aamua eräässä kämpässä johon hänet heti kannettiin.”"


title: Moana Pozzi

text: Anna Moana Rosa Pozzi (26. huhtikuuta 1961 – 15. syyskuuta 1994) oli italialainen poliitikko, kirjailija ja pornonäyttelijä. Häneltä ilmestyi vuonna 1991 kirja "Moana’s Philosophy", ja hän oli ehdolla sekä Italian parlamentin jäseneksi että Rooman pormestariksi. Hän perusti unkarilaisen Ilona Stallerin kanssa oman Rakkauspuolueensa (), jonka päämääränä oli laajemman seksuaalisen vapautumisen toteutuminen yhteiskunnassa.


title: Moana Pozzi

text: Pozzi sairastui hepatiittiin Intiassa. Hänellä todettiin maksasyöpä, johon hän menehtyi Lyonissa vain 33-vuotiaana.


title: Paul Rusesabagina

text: Paul Rusesabagina (s. 15. kesäkuuta 1954) pelasti Ruandan kansanmurhan aikana 1260 tutsi- ja maltillista hutu-pakolaista paikallisen hutumiliisin veritöistä. Hän toimi sinä aikana Hôtel des Diplomates -johtajana Kigalissa, Ruandassa. Hänen tarinastaan on tehty elokuva "Hotelli Ruanda" (2004). Nykyään hän asuu Belgiassa vaimonsa Tatianan, neljän lapsen ja kahden adoptiolapsen kanssa. Hän ajoi taksia Brysselissä ja omistaa nykyään kuljetusyhtiön.


title: Paul Rusesabagina

text: 9. marraskuuta 2005 Yhdysvaltain presidentti George W. Bush myönsi Rusesabaginalle U.S. Presidential Medal of Freedom -kunniamerkin tunnustuksena Ruandan kansanmurhan uhrien pelastajana.


title: Ilja Hurník

text: Ilja Hurník (25. marraskuuta 1922 Poruba – 7. syyskuuta 2013) oli tšekkiläinen säveltäjä ja pianisti.


title: Ilja Hurník

text: Hän sai opetusta pianonsoitossa Ilona Štěpánová-Kurzoválta ja sävellyksessä Vítězslav Novákilta. Hän opetti myöhemmin itse Prahassa ja Bratislavassa.


title: Ilja Hurník

text: Hurníkin teosten joukkoon kuuluu esimerkiksi viisi oopperaa, kaksi balettia, sinfonia, konserttoja ja muita orkesteriteoksia sekä vokaalimusiikkia. Myös hänen poikansa Lukáš on menestynyt säveltäjänä.


title: Ilja Hurník

text: Hurník sävelsi musiikin Zdeněk Milerin ohjaamaan animaatioon Měsíční pohádka (Jääprinssi).


title: Einar Myntti

text: Einar Otto Evert Myntti () oli suomalainen jääkäri. Hän oli sotilaskoulutuksensa ensimmäisen maailmansodan aikana Saksassa saanut jääkäri, joka sai tulikasteensa Saksan itärintamalla Riianlahdella vuonna 1916, missä hän myös kaatui.


title: Einar Myntti

text: Hänen vanhempansa olivat kauppias Karl Myntti ja Maria Jakobintytär. Myntti kävi kansakoulun.


title: Einar Myntti

text: Myntti työskenteli kauppa-apulaisena Raippaluodossa ennen liittymistään vapaaehtoisena Saksassa sotilaskoulutusta antavan jääkäripataljoona 27:n 3. komppaniaan 7. maaliskuuta 1916, josta hänet siirrettiin 19. huhtikuuta 1916 pataljoonan täydennysjoukkoon, josta hänet palautettiin takaisin pataljoonaan yhteyteen ja sijoitettiin pataljoonan 1. komppanian. Hän otti osaa taisteluihin ensimmäisessä maailmansodassa Saksan itärintamalla Riianlahdella, missä hän kaatui taistelussa osallistuttuaan partiossa sattuneeseen kahakkaan 20. syyskuuta 1916. Hän oli kaatuessaan naimaton ja hänet haudattiin sotilashautaan Dumben kylään, jossa hän lepää yhdessä saksalaisten aseveljien kanssa. Samassa haudassa lepää myös neljä muuta partiokahakoissa vuonna 1916 kaatunutta suomalaista jääkäriä: Frans Viktor Heinonen, Viktor Kamis, Emil Aleksander Kantola ja Konrad Johan Olof Pehrsson.


title: Emil Kantola

text: Emil Aleksander Taavetinpoika Kantola (17. syyskuuta 1886 Ylivieska - 20. syyskuuta 1916 Latvia) oli suomalainen jääkäri. Hänen vanhempansa olivat työmies Taavetti Kantola ja Lyydi Maria Korte.


title: Emil Kantola

text: Kantola toimi työmiehenä ennen liittymistään vapaaehtoisena Saksassa sotilaskoulutusta antavaan jääkäripataljoona 27:n 1. komppaniaan 13. tammikuuta 1916. Hän otti osaa taisteluihin ensimmäisessä maailmansodassa Saksan itärintamalla Misse-joella ja Riianlahdella, missä hän kaatui taistelussa venäläisten luodista 20. syyskuuta 1916 ollessaan komennettuna varmistusketjuun pioneerien suorittaessa varustelutöitä.


title: Emil Kantola

text: Hänet haudattiin sotilashautausmaahan lähelle Latsche-joen suuta Riianlahden rannalle Dumben yhteishautaan saksalaisten aseveljien kanssa. Samassa haudassa lepää myös neljä muuta partiokahakoissa vuonna 1916 kaatunutta suomalaista jääkäriä: Frans Viktor Heinonen, Einar Otto Evert Myntti, Viktor Kamis ja Konrad Johan Olof Pehrsson. Hän oli kuollessaan naimaton. Kunniamerkit: Jääkärimerkki, Saksan maailmansotaan osallistuneiden kunniaristi.


title: Torsten Odén

text: Jarl Torsten Odén () oli suomalainen jääkäri. Hän oli sotilaskoulutuksensa ensimmäisen maailmansodan aikana Saksassa saanut jääkäri, joka sai tulikasteensa Saksan itärintamalla Riianlahdella vuonna 1916, jossa hän katosi partiokahakassa.


title: Torsten Odén

text: Odénin vanhemmat olivat konemestari Karl Johan Odén ja Johanna Dahlin. Odén kirjoitti ylioppilaaksi Helsingin ruotsalaisesta normaalilyseosta vuonna 1914 ja liittyi Uusmaalaiseen osakuntaan. Opintojaan hän jatkoi Helsingin yliopiston filosofisen tiedekunnan fyysis-matemaattisella osastolla vuosina 1914–1916.


title: Torsten Odén

text: Odén työskenteli matematiikan opettajan viransijaisena Kristiinan ruotsalaisessa yhteiskoulussa syyslukukaudella 1915 ennen liittymistään vapaaehtoisena Saksassa sotilaskoulutusta antavan jääkäripataljoona 27:n 4. komppaniaan 21. helmikuuta 1916, josta hänet siirrettiin 30. toukokuuta 1916 heikon terveydentilan vuoksi pataljoonan täydennysjoukkoon. Hänet siirrettiin myöhemmin terveydentilansa parannuttua pataljoonan 2. komppaniaan. Hän otti osaa taisteluihin ensimmäisessä maailmansodassa Saksan itärintamalla Riianlahdella, missä hän katosi Oberzugführer Harald Öhquistin johtaman partion jouduttua kahakkaan 27. marraskuuta 1916. Hän joutui myöhemmin saatujen tietojen mukaan venäläisten sotavangiksi haavoittuneena ja menehtyi venäläisten sotilassairaalassa.


title: Torsten Odén

text: "Suomen sotasurmat 1914-1922 ilmoittaa Odénin menehtyneet haavoihinsa, mutta tietoa voidaan pitää epäluotettavana, koska ruumista ei ole koskaan löydetty".


title: Jin Mao Tower

text: Jin Mao (, suomeksi "Kultaisen vaurauden rakennus") on Shanghaissa, Kiinassa sijaitseva 88-kerroksinen 421 metriä korkea pilvenpiirtäjä. Rakennus valmistui vuonna 1998 ja se sijaitsee Lujiazuissa, Pudongin osassa Shanghaita. Sen suunnittelusta vastasi yhdysvaltalainen arkkitehtitoimisto Skidmore, Owings and Merrill.


title: Jin Mao Tower

text: Rakennuksessa sijaitsee toimistoja sekä "Shanghai Grand Hyatt" -hotelli. Vuoteen 2007 saakka se oli Kiinan korkein rakennus ja maailman viidenneksi korkein varsinaisen rakennuksen korkeudella mitattuna ja seitsemänneksi korkein huipulla oleva antenni huomioituna. Yhdessä Oriental Pearl Tower -rakennuksen kanssa se muodostaa Pudongin kaupunkikuvan keskipisteen. 14. syyskuuta 2007 Shanghai World Financial Center vei rakennuksen kärkisijan Kiinan rakennusten korkeustilastossa.


title: Konrad Pehrsson

text: Konrad Johan Olof Pehrsson (27. joulukuuta 1892 Dragsfjärd – 1. joulukuuta 1916 Latvia) oli suomalainen jääkäri.


title: Konrad Pehrsson

text: Hänen vanhempansa olivat liikemies Olof Pehrsson ja Hulda Sofia Forsström. Hän kävi viisi luokkaa Turun ruotsalaista reaalilyseota ja toimi vakuutusosakeyhtiö Verdandissa Turussa konttoristina ja osastopäällikkönä.


title: Konrad Pehrsson

text: Hän liittyi vapaaehtoisena Saksassa sotilaskoulutusta antavaan jääkäripataljoona 27:n 1. konekiväärikomppaniaan 12. tammikuuta 1916. Hän otti osaa taisteluihin ensimmäisessä maailmansodassa Saksan itärintamalla Misse-joella ja Riianlahdella, missä hän haavoittui vakavasti ja kuoli vielä samana päivänä matkalla sairaalaan. Hänet haudattiin 2. joulukuuta 1916 sotilashautausmaahan Latsche-joen rannalle Dumben yhteishautaan saksalaisten aseveljien kanssa. Samassa haudassa lepää myös neljä muuta partiokahakoissa vuonna 1916 kaatunutta suomalaista jääkäriä: Frans Viktor Heinonen, Einar Otto Evert Myntti, Emil Aleksander Kantola ja Viktor Kamis. Jostain tuntemattomasta syystä Pehrssonille ei ole pystytetty samanlaista betonista ristiä, kuin neljälle muulle jääkärille.. Kuollessaan hän oli kirjoilla Sauvossa. Kunniamerkiksi hänelle jäi rintamalta Jääkärimerkki.


title: Viktor Kamis

text: Viktor Johansson Kamis (5. maaliskuuta 1897 Vöyri - 15. marraskuuta 1916 Latvia) oli suomalainen jääkäri. Hänen vanhempansa olivat maanviljelijä Johan Kamis ja Anna Brita Jåfs. Kamis kävi kansakoulun ja Vöyrin kansanopiston.


title: Viktor Kamis

text: Hän työskenteli puuseppänä ennen liittymistään vapaaehtoisena Saksassa sotilaskoulutusta antavaan jääkäripataljoona 27:n 1. konekiväärikomppaniaan 25. helmikuuta 1916. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella, missä hän haavoittui 14. marraskuuta 1916 kranaatin sirpaleesta ja kuoli seuraavana päivänä saamiinsa vammoihin. Hän oli kuollessaan naimaton.


title: Viktor Kamis

text: Kamis on haudattu Dumben yhteishautaan lähelle Latsche-joen suuta Riianlahden rannalle saksalaisten aseveljien kanssa. Samassa haudassa lepää myös neljä muuta partiokahakoissa vuonna 1916 kaatunutta suomalaista jääkäriä: Frans Viktor Heinonen, Einar Otto Evert Myntti, Emil Aleksander Kantola ja Konrad Johan Olof Pehrsson.


title: Viktor Kamis

text: Kunniamerkit: Jääkärimerkki.


title: Consolidated PBY Catalina

text: Consolidated PBY Catalina oli Consolidated Aircraftin valmistama lentovene, jota käytettiin toisessa maailmansodassa. Sitä käytettiin meritiedustelukoneena, pelastustoiminnassa, kuljetuskoneena ja pommikoneena, joka pudotti tavallisia pommeja, syvyyspommeja, miinoja ja torpedoja. "PB" on lyhenne sanoista Patrol Bomber (Tiedustelupommittaja) ja "Y" on Consolidated-lentokonetehtaan tunnus.


title: Consolidated PBY Catalina

text:
Prototyypin XP3Y-1 ensilento oli 15. maaliskuuta 1935.
Kone teki ensilentonsa 28. maaliskuuta 1935, jolloin sen hyvät ominaisuudet varmistuivat ja Yhdysvaltain laivasto tilasi ensimmäisessä erässä 166 konetta. Nimi "Catalina" keksittiin vasta kun kone oli Royal Air Forcen käytössä. Catalina palveli kaikilla sotanäyttämöillä toisessa maailmansodassa.


title: Consolidated PBY Catalina

text:
Konetta valmistettiin Yhdysvalloissa ja Kanadassa sekä lisenssillä Neuvostoliitossa nimellä GST, MP-7 tai KM-2 (riippuen moottoreista.
Kone oli toisen maailmansodan eniten valmistettu lentovene: 3281 kpl valmistettiin USAssa ja Kanadassa sekä useita satoja Neuvostoliitossa.


title: Consolidated PBY Catalina

text: PBY oli monipuolinen lentovene. Sillä esimerkiksi löydettiin saksalaisen taistelulaiva Bismarck seurattiin sitä ja estettiin sen pakoonpääsemisen Saksan miehittämiin satamiin Ranskassa sekä löydettiin japanilaiset lentotukialukset Midwayn taistelussa.


title: Consolidated PBY Catalina

text: Konetyyppiä käytettiin myös liittoutuneiden laivojen turvana Saksan sukellusveneitä vastaan Atlantilla. Tämä oli ensimmäinen kokeilu myöhemmin "mustan taivaan sukellusveneentorjunta" -nimellä kutsutusta puolustustaktiikasta, jossa mahdollisimman runsaalla ilma-aseen läsnäololla pyritään ehkäisemään vastapuolen sukellusveneiden toimintaa.


title: Consolidated PBY Catalina

text: PBY pystyi lentämään yhtäjaksoisesti 18 tuntia tai lisäpolttoainesäiliöillä jopa 24 tuntia, joten se soveltui erinomaisesti tällaiseen työhön.


title: Consolidated PBY Catalina

text: Yhdysvaltain laivasto tilasi koneen prototyypin, Consolidated Malli 28 Catalinan, ensimmäisen kerran vuonna 1933 ja prototyyppi lensi kaksi vuotta myöhemmin maaliskuussa 1935. Malli oli hyvin lupaava ja suoritettuaan koelentonsa se vakiinnutti yhtämittaiseksi lentomatkaennätykseksi 5508 km. Massavalmistus alkoi välittömästi, ja toimitus Yhdysvaltain laivastolle alkoi lokakuussa 1936. Progressiivinen parantelu antoi tulokseksi uusia versioita ja tärkeä tuotantotyyppi, PBY-5-lentovene, toimitettiin vuonna 1940.


title: Consolidated PBY Catalina

text:
Vuonna 1939 Ison-Britannian ilmailuministeriö hankki yhden malli 28:n ja sodan puhjetessa tilasi 50 lisää, ensimmäiset n. 500 koneesta, joita kuninkaalliset ilmavoimat tulivat käyttämään.
Rannikko-osaston Catalinat tulivat palvelukseen vuonna 1941. Yksi niiden ensimmäisistä tehtävistä oli saman vuoden toukokuussa, kun joukko-osasto 1209:n Catalina havaitsi saksalaisen taistelulaiva Bismarckin.


title: Consolidated PBY Catalina

text: Vuoden 1939 loppupuolella alettiin suunnitella maihinnousuversiota, PBY-6A, joka ilmestyi käyttöön vuonna 1944, ja kun tämän mallin valmistus päättyi vuotta myöhemmin, oli Catalinaa valmistettu yli 3300 kappaletta.


title: Consolidated PBY Catalina

text: Catalinalla on vaikuttava sota-ansiorekisteri kaikilla rintamilla Tyynellä valtamereltä aina Venäjälle saakka: uransa aikana konetyyppi tuhosi yhteensä 196 U-venettä, sen lisäksi pelasti satoja liittoutuneiden lentokoneiden miehistöjä.


title: Consolidated PBY Catalina

text: Kokonaan mustiksi maalatut Yhdysvaltain laivaston PBY-5A:t, jotka tunnettiin nimellä "Black Cats" (Mustat Kissat), olivat käytössä Tyynellä valtamerellä häiritsemässä japanilaisia laivoja yöllä.


title: Jonathan Hyde

text: Jonathan Hyde (s. 21. toukokuuta 1948 Brisbane, Queensland) on australialais-syntyinen englantilainen näyttelijä. Hänet tunnetaan parhaiten J. Bruce Ismayn roolista vuoden 1997 elokuvassa "Titanic", Allen Chamberlainin roolista elokuvassa "Muumio" sekä Sam Parrishin / Van Peltin kaksoisroolista elokuvassa "Jumanji". Hyde on näytellyt myös muun muassa elokuvissa "The Contract", "Panaman räätäli", "Anakonda" ja "Riku Rikas".


title: Kalajoen Seutu

text: Kalajoen Seutu on Kalajoen paikallislehti. Lehti perustettiin vuonna 1997. Lehden kustantaja oli aiemmin Printtimedia Kalajoen Seutu Oy. Toukokuussa 2011 Keski-Pohjanmaan Kirjapaino Oyj osti lehden liiketoiminnan. Samaan aikaan KePo osti myös toisen paikkakunnalla ilmestyvän paikallislehden, Kalajoki-lehden, liiketoiminnan, ja uuden omistajan tavoitteena on sulauttaa Kalajoen Seutu ja Kalajoki-lehti yhdeksi lehdeksi vuodenvaihteeseen mennessä.


title: Kalajoen Seutu

text: Kalajoen seutu ilmestyy toistaiseksi omana lehtenään keskiviikkoisin. Vuonna 2007 lehden levikki oli 2086. Kalajoen Seutu valittiin Suomen parhaaksi paikallislehdeksi vuonna 2006.


title: Halton Arp

text: Halton Christian Arp (21. maaliskuuta 1927 New York – 28. joulukuuta 2013 München, Saksa) oli yhdysvaltalainen tähtitieteilijä ja astrofyysikko. Hän valmistui Harvardin yliopistosta ja California Institute of Technologysta.


title: Halton Arp

text: Arpille myönnettiin Helen B. Warnerin tähtitieteen palkinto vuonna 1960.


title: Suomen Euroviisuklubi OGAE Finland

text: Euroviisuklubi OGAE Finland ry (lyhyesti "OGAE Finland" tai "Euroviisuklubi") on suomalainen euroviisufanien yhdistys. Yhdistyksen tarkoituksena on edistää Eurovision laulukilpailua Suomessa ja järjestää aiheeseen liittyviä tapahtumia. Joulukuussa 2004 OGAE Finland rekisteröityi yhdistykseksi. Vuosina 2005–2008 Suomessa toimi toinenkin faniyhdistys, Viisufanit ry. Se yhdistettiin OGAE Finlandiin vuonna 2008.


title: Suomen Euroviisuklubi OGAE Finland

text: OGAE:n kansainvälinen pääjärjestö OGAE International perustettiin Savonlinnassa vuonna 1984. Se oli maailman ensimmäinen järjestäytynyt euroviisufanien yhdistys. Järjestön perustaja ja ensimmäinen toiminnanjohtaja 1984–2001 oli Jaripekka Koikkalainen.


title: Vera Rubin

text: Vera Cooper Rubin (23. heinäkuuta 1928 – 25. joulukuuta 2016) oli yhdysvaltalainen tähtitieteilijä.


title: Vera Rubin

text: Rubin syntyi Philadelphiassa, Pennsylvaniassa, ja kasvoi maan pääkaupungissa Washingtonissa. Hän opiskeli Vassar Collegessa, Cornellin yliopistossa ja Georgetownin yliopistossa. Rubin työskenteli vuodesta 1964 Carnegie Institution for Sciencen Washingtonin yksikössä. Hän teki merkittävää työtä varsinkin pimeän aineen tutkimuksessa. Rubin on myönnetty National Medal of Science (1993), RAS:n kultamitali (1996), Bruce-mitali (2003) ja James Craig Watson -mitali (2004). Hän oli Kansallisen tiedeakatemian jäsen vuodesta 1981 lähtien.


title: New Musical Express

text: New Musical Express eli NME oli brittiläinen musiikkilehti. Sen paperiversio muuttui ilmaislehdeksi syyskuussa 2015 ja viimeinen painettu numero ilmestyi 9. maaliskuuta 2018. NME-brändi jatkaa Internetissä. Musiikin lisäksi lehti käsitteli elokuvaa, muotia, politiikkaa ja tekniikkaa..


title: New Musical Express

text: "New Musical Express" alkoi ilmestyä vuonna 1952, ja se ilmestyi kerran viikossa. Verkkolehti perustettiin vuonna 1996. Kyseessä oli ensimmäinen brittilehti, jossa julkaistiin maan virallinen singlelista. Lehti teki muiden suurten musiikkilehtien tapaan monia "all-time listoja", joihin sen toimittajat kokosivat maailman parhaita levyjä, singlejä ja kappaleita.


title: New Musical Express

text: Vuonna 2000 "NME:hen" sulautettiin sen pitkäaikainen kilpailija, vuonna 1926 perustettu "Melody Maker" -lehti.


title: New Musical Express

text: Ennen ilmaislehdeksi muuttumista vuonna 2015 lehden levikki oli noin 15 000. Suurimmillaan levikki oli yli 300 000.


title: Muuttuva labyrintti

text: Muuttuva labyrintti on Ravensburgerin julkaisema lautapeli, jossa etsitään aarteita muuttuvan labyrintin kätköistä.


title: Muuttuva labyrintti

text: Pelilauta


title: Muuttuva labyrintti

text: Ennen peliä labyrinttikortit sekoitetaan ja asetetaan sattumanvaraiseen järjestykseen pelilaudalle, jolloin muodostuu moninainen sokkelikko. Yksi labyrinttipala jää yli, sillä se on pala, jolla labyrinttiä ryhdytään muuttamaan.


title: Muuttuva labyrintti

text: Aarrekortit jaetaan pelaajien kesken tasan (12 kaksinpelissä, 8 kolmenpelissä ja 6 nelinpelissä). Ensimmäinen pelaaja saa katsoa korttipakkansa päälimäisen kortin ja laittaa se takaisin kuvapuoli alaspäin korttipinoon. Muita kortteja ei saa katsoa ennen kuin on löytänyt edellisen kortin aarteen.


title: Muuttuva labyrintti

text: Jos mukana on nuorempia lapsia, he voivat katsoa kaikki aarrekortit jo pelin alussa ja kerätä aarteita haluamassaan järjestyksessä.


title: Muuttuva labyrintti

text: Saavuttaakseen aarteet, pelaajien täytyy siirtää labyrintin seiniä. Tämä tapahtuu työntämällä jokin ylimääräinen labyrinttipala sokkeloon jostakin nuolella merkitystä kohdasta (kohdat, jossa ei ole nuolta, eivät liiku, sillä ne ovat kiinni pelilaudassa). Tämä mahdollistaa pelaajien liikkumisen labyrintissä niin pitkälle, kun käytävä on vapaa, siis etsittävään aarteeseen tai labyrintin reunaan.


title: Muuttuva labyrintti

text: Pelaaja työntää ylimääräisen labyrinttipalan labyrinttiin pelilaudan reunalta. Tämän voi tehdä vain paikoista, jotka on merkitty nuolilla. Se labyrinttipala, joka työnnetään ulos, on seuraavan pelaajan ylimääräinen labyrinttipala. Tämä ulostyönnetty labyrinttipala pidetään paikallaan seuraavaan vuoroon asti, jotta kaikki pelaajat näkevät, miten labyrintti on muuttunut tällä pelivuorolla.


title: Muuttuva labyrintti

text: Huom!


title: Muuttuva labyrintti

text: Labyrintin muotoa täytyy muuttaa ennen oman pelinappulan siirtämistä, vaikka se ei olisikaan tarpeellista päästäkseen aarteensa luo. Näin voit ehkä onnistua sulkemaan vastustajasi umpikujaan.


title: Muuttuva labyrintti

text: Pelaaja ei voi heti peruuttaa vastustajan tekemää labyrintin muutosta laittamalla ylimääräisen labyrinttipalan takaisin siihen mistä se tuli ulos.


title: Muuttuva labyrintti

text: Jos labyrinttiä muuttaessa vastustajan pelinappula joutuu ulos pelilaudalta, niin tämä nappula siirretään laudan toiselle puolelle viimeksi työnnetyn labyrinttipalan päälle. Tämä koskee sekä muita kanssapelaajia että vuorossa olevaa pelaajaa. Tällaista nappulansiirtoa ei lasketa vuoroksi.


title: Muuttuva labyrintti

text: Labyrintin muuttamisen jälkeen pelaaja siirtää pelinappulaa niin paljon kuin tämä itse haluaa pitkin avointa käytävää. Pelaajan ei välttämättä tarvitse siirtyä lainkaan. On mahdollista saavuttaa etsitty aarre yhdellä siirrolla. Jos tämä ei onnistu, pelaajien kannattaa siirtyä mahdollisimman lähelle etsimäänsä aarretta pelilaudalla.


title: Muuttuva labyrintti

text: Yhdessä peliruudussa (labyrintinpalassa) voi olla enemmän, kuin yksi pelaaja.


title: Muuttuva labyrintti

text: Kun pelaaja on löytänyt etsimänsä aarteen, hän voi näyttää aarrekortin kyseisestä aarteesta muille pelaajille. Kortin voi nyt myös ottaa pois ei vielä katsotuista aarrekorteista. Vuoro siirtyy sitten seuraavalle pelaajalle.


title: Muuttuva labyrintti

text: Kun joku pelaaja (tai pelaajat) on kerännyt kaikki aarteet, pelaajan täytyy palata siihen pelilaudan kulmaan, josta hän on aloittanut pelin. Voittaja on se, joka on ensimmäisenä kerännyt kaikki aarteensa ja palannut lähtöruutuunsa.


title: Muuttuva labyrintti

text: Peli voidaan päättää myös siihen (jos mukana on nuorempia lapsia), kun ensimmäinen pelaaja on löytänyt kaikki aarteensa, eikä hänen tarvitse enää palata lähtöruutuunsa.


title: Phil Nimmons

text: Phillip Rista "Phil" Nimmons OC (s. 3. kesäkuuta 1923) on kanadalainen jazz-klarinetisti ja -säveltäjä.


title: Phil Nimmons

text: Hän syntyi Brittiläisessä Kolumbiassa Gerge Rista ja Hilda Louise McCrumin pojaksi. Valmistuttuaan Lord Byng Secondary Schoolista vuonna 1940 hän opiskeli Brittiläisen Kolumbian yliopistolla, Juilliard School of Musicissa ja Royal Conservatory of Musicissa Torontossa.


title: Phil Nimmons

text: Nimmons sai uransa ensimmäisen Juno-palkinnon vuonna 1976 albumista "Atlantic Suite". Hän on työskennellyt Toronton yliopistolla.


title: Phil Nimmons

text: Nimmons on Kanadan ja Ontarion ritarikuntien jäsen.


title: Liikenneturvallisuus Suomessa

text: Liikenneturvallisuus Suomessa on selvästi heikompaa kuin liikenneturvallisuuden huippumaissa, Ruotsissa, Hollannissa, Iso-Britanniassa ja Norjassa. Vuonna 2013 Suomen tieliikenteessä kuoli 258 ihmistä. Edellisen vuoden lukema oli 235 ihmistä, mikä oli 2000-luvun pienin kuolonuhrien määrä. Loukkaantuneita oli tällöin 5 490 ihmistä. Tieliikenneturvallisuus on parantunut huomattavasti viimeisten vuosikymmenten aikana, vaikka ajokilometrit ovat kasvaneet. Liikenteen moninkertaistumisesta huolimatta etenkin liikenneonnettomuuksien vakavat seuraukset ovat selvästi vähentyneet, mitä ilmentää esimerkiksi onnettomuuksissa kuolleiden määrän lasku 1970-luvun alun yli tuhannesta alle viiteen sataan 1990-luvulla ja jopa alle kolmeensataan vuodessa 2000-luvulla. 1970-luvun, 1990-luvun ja vuonna 2008 alkaneiden talousvaikeuksien jälkeen kuolemaan johtaneiden onnettomuuksien määrä laski merkittävästi.


title: Liikenneturvallisuus Suomessa

text: Moottoriliikenteen alkuaikoina, ennen ensimmäistä maailmansotaa, autoihin ja moottoripyöriin suhtauduttiin yleisesti myönteisesti, koska ne olivat lähinnä ihmetystä herättäviä laitteita, jotka eivät uhanneet ketään tai kenenkään toimeentuloa. Kun moottoriliikenne alkoi 1920-luvulla horjuttaa vanhoja kaavoja liikkumisesta ja tavarankuljetuksesta, syntyi ennakkoluuloja ja vaatimuksia sen kehityksen rajoittamisesta. Liikenneonnettomuudet katsottiin rikoksiksi ja ensimmäiset liikennevakuutukset määrättiin pakollisiksi lähinnä kansalaisten suojaamiseksi. Kun 1930-luvulla kävi selväksi, ettei moottoriliikenne ollut ohimenevä ilmiö, vaan keskeinen osa yhteiskunnan toimintaa, useimmat alun perin rajoituksiksi tarkoitetut määräykset muuttuivat sisällöltään positiivisiksi ja tieliikennekulttuuria palveleviksi.


title: Liikenneturvallisuus Suomessa

text: Vuotta 1929 voidaan pitää organisoidun liikenneturvallisuustyön syntymävuotena Suomessa. Maaseudun Autoliiton (MAL) aloitteesta perustettiin Liikennekulttuurikomitea, joka aloitti toimintansa 26. syyskuuta 1929. Komiteassa olivat edustettuina MAL:n lisäksi muiden muassa Suomen Automobiiliklubi, Yleinen Autoliitto, Kouluhallitus, Kulkulaitosten ja yleisten töiden ministeriö ja Maalaiskuntien Liitto. Ensimmäisenä toimintavuotenaan komitea keskittyi pääasiassa luomaan liikenneturvallisuustyölle suuntaviivoja ulkomailta hankittujen mallien avulla. Liikennekulttuurikomitean puheenjohtajana oli koko sen toiminta-ajan päätoimittaja L. M. Viherjuuri. Komitea pyrki muun muassa kiinnittämään viranomaisten huomiota erilaisiin liikenneturvallisuuden kannalta tärkeisiin epäkohtiin. Liikennekulttuurikomitean työtä haittasi koko sen historian ajan käytettävissä olleiden varojen puute.


title: Liikenneturvallisuus Suomessa

text: Vuonna 1930 eduskunta hyväksyi ponsiehdotuksen onnettomuustilanteiden selvittämisestä ja osoitti siihen erityismäärärahan. Sosiaaliministeriöön perustettu tilastotoimisto alkoi vuonna 1931 kerätä tietoja tieliikenneonnettomuuksista, ja näin saatiin liikenneturvallisuustyölle asiallinen tietopohja. Vuoden 1931 aikana todettiin sattuneen 3 267 poliisin tietoon tullutta liikenneonnettomuutta, joissa oli kuollut 119 ja loukkaantunut 1 047 ihmistä.